Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u 2006. godini. Na osnovu službene evidencije o prisutnosti narodnih poslanika, konstatujem da sednici prisustvuje 108 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Konstatujem da je primenom elektronskog sistema za glasanje utvrđeno da je u sali prisutno 87 narodnih poslanika, odnosno da je prisutno više od jedne trećine narodnih poslanika i da postoje uslovi za rad Narodne skupštine. Prelazimo na 13. tačku dnevnog reda: – PREDLOG ZAKONA O DOPUNAMA ZAKONA O PREVOZU U DRUMSKOM SAOBRAĆAJU (pojedinosti) Primili ste amandmane koje su na Predlog zakona podneli narodni poslanici: Branislav Stevanović, Momir Marković, Dragoljub Stamenković, Nataša Jovanović, Vjerica Radeta, Aleksandar Đorđević i Tihomir Đuričić. Primili ste izveštaj Zakonodavnog odbora i mišljenje Vlade o podnetim amandmanima. Pošto je Narodna skupština obavila načelni pretres, saglasno članu 140. stav 3. Poslovnika Narodne skupštine, otvaram pretres Predloga zakona u pojedinostima. Pre nego što pređemo na član 2. na koji je amandman podneo narodni poslanik Branislav Stevanović, po Poslovniku reč ima narodni poslanik Momir Marković. Izvolite.
Dame i gospodo narodni poslanici, ne znam dokle će ministri i Vlada da omalovažavaju ovaj dom, dom pred kojim su polagali zakletvu i ove narodne poslanike pred kojima treba da polažu i račune. Što pre polože račune narodnim poslanicima, verovatno će manje biti računa za polaganje MUP-u posle izbora. Smatram da Skupština ne može da nastavi da radi dok ovde ne vidimo ministra. Poštujem pomoćnika ministra koji je došao ovde, međutim, on tu može da dođe da sedi sve dok traje rasprava, ni na jedno pitanje ne može da nam odgovori i duboko se nadam da je on pomoćnik Velje Ilića u ministarstvu. Pomoćnici Velje Ilića u onim drugim poslovima ne sede ovde, oni su sada u nekim drugim institucijama. Zato bih voleo da se ministar ovde nađe da odgovori na naša pitanja, jer juče nismo imali jednog ministra, prekjuče drugog, danas nemamo Velju Ilića. Znači li to da se Vlada polako ali sigurno stavlja iznad ovog doma? Zbog toga smatram da predsedavajući treba da prekine sednicu, da pozove ministra, da se ministar smesti u ovu prvu klupu i da čuje šta imaju narodni poslanici da mu kažu, pod uslovom, naravno, da već nije otišao da odgovara nekim drugim institucijama u ovoj državi. Nadam se da ako je tamo, neće zašiti usta.
Gospodine Markoviću, jednom sam već dao objašnjenje da zaista možda i jesu narušeni dobri običaji da ministri prisustvuju kada se raspravlja o predlozima njihovih zakona. Međutim, oni mogu loše ili dobro da zastupaju u ime Vlade, ali odgovaraju pre svega Vladi, a mi nećemo zaustavljati rad parlamenta zbog toga što ministar jeste ili nije tu. U svakom slučaju, zbog vašeg traženja raspitaćemo se gde je resorni ministar i da li će danas moći da dođe na sednicu kada se raspravlja o zakonu u pojedinostima. Izvolite.
Gospodine predsedavajući, nisam tražio od vas da se raspitate gde je ministar. Uopšte me ne interesuje šta on sada trenutno radi. Njegovo radno mesto je danas ovde na ovom prvom sedištu u ovoj klupi i on mora da dođe. Nisu to dobri poslovni običaji, to je obaveza ministra. Bez obzira što ste pravili Poslovnik kako ste ga pravili od 2000. naovamo, tri ili četiri puta je menjan, obaveza ministra je da dođe i da sedne ovde da odgovara na pitanja narodnih poslanika, da eventualno raščistimo neke dileme pre nego što se odlučimo da usvojimo ili ne usvojimo amandmane ili kada se radi o zakonu u načelu. Koliko sam uspeo da vas shvatim, vi hoćete da nam kažete da su pojedini ministri nevaspitani, ne poštuju narodne poslanike, ne poštuju ovaj svetli dom, ali to je njihov problem. Njihova obaveza je da budu ovde i da čuju šta imaju narodni poslanici da im kažu. Prema tome, bez obzira na dobre običaje, obaveza je ministra da bude ovde i tražim u ime poslaničke grupe SRS da se rad parlamenta prekine dok ministar ne dođe i ne sedne ovde da nam odgovara, a imamo mnogo štošta da ga pitamo i očekujemo na mnogo štošta da nam odgovori.
Hvala. Na član 2. amandman je podneo Branislav Stevanović. Vlada nije prihvatila amandman, a Zakonodavni odbor smatra da je pravno moguć. Da li neko želi reč? (Da.) Reč ima narodni poslanik Branislav Stevanović.
Dame i gospodo, podneo sam amandman na član 2. Predloga zakona o prevozu u drumskom saobraćaju, gde predlažem da se član 2. briše kao i narednih četiri amandmana koje sam podneo na isti zakon. Objasniću to veoma kratko. Ovde se predlaže da se vozilo oduzme prekršiocu u saobraćaju koji recimo koristi liniju, da navedemo primer u Beogradu Slavija – Surčin. Iako pored drastične kazne koju treba da plati ako ode na neki drugi deo grada, da navedem primer da je otišao nekim svojim privatnim poslom ili nekim prijateljima da završi nešto na Dorćolu, znači na tom delu grada kontrola ga uhvati i naplati mu kaznu koja već zakonom postoji, zakon koji smo već pre nepunu godinu dana doneli. I sada samo zbog ovog predloga oduzimanja vozila imamo izmene i dopune ovog zakona. Pored tako drastičnih kazni koje iznose preko 100.000 dinara, ovim izmenama i dopunama Zakona se predlaže oduzimanje vozila. Gospodo, to je suvišna i preterana mera iz razloga što, ako imamo u vidu da veći broj korisnika kombi-vozila, linijskih vozila, sa tim vozilom izdržava celu svoju porodicu i ako bismo to uradili, ugrozili bismo egzistenciju čitave porodice korisnika tog vozila. Prema tome, smatram da izmene i dopune ovog zakona imaju jedan osnovni cilj, a to je stvaranje monopola, što smo imali u slučaju kada smo imali Zakon o igrama na sreću, kada znamo koliko treba da ima depozita u banci. Takođe, onaj ko priređuje igre na sreću, treba da ima oko 150 automata, pa smo imali Zakon o lekovima i mnoge druge. Isto tako, izmene i dopune ovog zakona imaju za cilj stvaranje monopola. Na ovaj način automatski degradiramo malu privredu, ugrožavamo one ljude koji mogu na najbrži i na najjednostavniji način da dođu do zarade, a to je posebno u velikim gradovima u tom linijskom saobraćaju, gde mogu da zarade neku skromnu platu za sebe i svoju porodicu i da prežive. Znači, oduzimanjem vozila nanosimo veliku materijalnu štetu, automatski taj imaoc vozila ostaje bez posla i dovodi se u pitanje egzistencija njegove porodice. A da ne pričamo o ostalim psihološkim delovanjima na njegove članove porodice itd. Smatram da ovaj predlog zakona nije dobar, podneo sam pet amandmana na ove izmene i dopune Zakona koji se uglavnom odnose na isto, u skladu sa drugim članom, tako i ostali predlozi i smatram da je suvišna mera oduzimanje vozila i da ćemo na taj način naneti velike štete i samoj našoj maloj privredi koju uveliko zagovarate i pričate kako treba stimulisati malu privredu, a ovo je direktan udarac upravo na male privrednike, a jedan od mnogih primera stvaranja monopola u ovom društvu. Hvala, toliko, pošto je vreme isteklo za ovaj amandman.
Hvala. Da li još neko želi reč o ovom amandmanu? (Da.) Reč ima narodni poslanik Zoran Krasić, izvolite.
Član 1. Predloga zakona o dopunama Zakona o prevozu u drumskom saobraćaju glasi da se u članu 31. posle stava 4. dodaje 5. stav koji glasi: "U vanlinijskom prevozu putnika, osim vanlinijskog prevoza iz člana 31a stav 1. ovog zakona, prevoznik mora da ima dokaz o uplati cene vanlinijskog prevoza - vožnje, utvrđene ugovorom iz stava 1. ovog člana, za sve vreme obavljanja prevoza". Ako se sad pročita šta je to napisano u stavu 1. tog člana, tu je regulisan praktično sadržaj pismenog ugovora između prevoznika i korisnika prevoza, a taj ugovor mora naročito da sadrži podatke o relaciji, polazištu, odredištu, vremenu trajanja, ceni, mestu ukrcavanja – iskrcavanja, mestu utovara – istovara itd. Onda se taj član dopunjuje novim stavom i niko živ ne bi mogao da protumači, da objasni šta bi mogle da znače reči – dokaz o uplati cene vanlinijskog prevoza. Šta je dokaz o uplati? Dokaz o uplati je neki nalog kojim je izvršen prenos sredstava gde je korisnik ugovorenu cenu preneo pre početka prevoza prevoziocu. Znači, on je unapred platio, avansirao. Kad sad to stavimo u kontekst mogućih slučajeva primene ovog člana, onda je to situacija kada turistička agencija ugovara prevoz sa nekim prevoznikom, vozač autobusa mora uvek da ima ugovor, što podržavam, treba da bude sa svim ovim elementima, ali mora da ima i uplatnicu turističke agencije. A turistička agencija nije u mogućnosti da sa tim prevoziocem ugovori, recimo, na mesec dana sve prevoze i da preuzme obavezu da će to da plati kada istekne mesec. Da uzmemo drugu situaciju. Recimo, neka nova stranka organizuje miting, recimo u Čačku, a na mitingu treba da bude prisutna neka pevaljka, a na kraju mitinga treba da se održi vatromet, pa kaže – uzećemo svih 50 članova stranke iz Niša, to je dovoljno za jedan autobus, ko će da plati autobus – gradonačelnik. Znači, taj šofer mora da ima nalog gde je grad Niš platio prevoziocu i na taj način predsednik te nove stranke ne može fiktivno da ugovori prevoz, ne može niko nikoga džabe da vozi, već mora da stoji dokaz da je izvršeno plaćanje neke usluge, iako se ne zna u trenutku plaćanja da li će ta usluga da bude obavljena u skladu sa ugovorom, da li će možda autobus da se pokvari, šta će da se desi. Koliko vidim, ovde se sindrom čovekolikog pit-bul lika širi i iz jednog ministarstva zahvata kao zaraza i druga ministarstva. Da je ovo bio propis koji predlaže Ministarstvo finansija, znao bih odmah dijagnozu – hronični "dijabolis bunikus". Međutim, vidim, ovo se proširilo i na kapitalne. Tako da će tu morati da se uspostavi neka nova dijagnoza. Ne znam kako mi možemo zakonom da utičemo na slobodu ugovaranja i slobodnu volju ugovornih strana. Ne znam kojim to propisom moramo da kažemo – ta usluga mora biti avansno plaćena. Ne znam koji je taj genijalni um osmislio sistem da prvo mora da bude plati pa da klati. To je u skladu sa terminologijom koju koristi predstavnik Vlade po ovoj tački dnevnog reda, između ostalog i kad pravi pauzu između tuče sa novinarima. Ne zameram mu, pošto sam poznat po tome što nemam neki blagonaklon stav prema novinarima, vrlo rado ih tužim. Ovo ne može da stoji u zakonu. Vi koji smatrate da treba da se podrži ovakav predlog zakona i smatrate da je manja šteta ovako rigorozna odredba u odnosu na štetu koja bi mogla da nastane zloupotrebom nekih ovlašćenja od strane prevoznika, morate da imate u vidu da zakonodavno telo nije ovlašćeno da na ovaj način dovodi u pitanje odredbe mnogih zakona koje je takođe donela ova narodna skupština, da li u ovom sazivu, da li u nekom prethodnom, apsolutno nije bitno, jer nas obavezuju svi zakoni i Ustav. Celina pravnog i političkog sistema mora da se očuva i o tome vode računa pre svega narodni poslanici i Narodna skupština. Ovako nešto ne može da stoji u zakonu, jer ovo je praktično nalog kojim se, ne samo utiče, nego ne poštuje volja ugovornih strana. Ugovori između prevozioca i korisnika usluge, to mogu da prihvatim, obaveznu pisanu formu, to Zakon o obligacijama dozvoljava, mogu da prihvatim da postoji nesporna saglasnost njihovih volja u pogledu svih elemenata tog ugovora, ali mislim da niko ovde ne sme da prihvati da se zakonom nalaže da pre početka puta korisnik mora da isplati kompletnu cenu i da taj dokaz o plaćanju mora da bude u autobusu, dakle, da kada dođe inspekcija, on pokaže, ne samo ugovor, nego i da je plaćanje izvršeno. Mogu da shvatim da postoje problemi u inspekcijskom nadzoru, sa tim se slažem. Mogu da prihvatim situaciju i da postoje fiktivni ugovori. Uzeo sam jedan primer koncerta u Čačku kada Nišlije treba da dođu ili kada treba iz nekog drugog mesta najvatreniji fanovi te pevačice da dođu, pa sam vam dao hipotetičku situaciju kada to plaća opština, stranka, pojedinci, ali to ne može da uđe u zakon. Ako bi se ovo stavilo u zakon, budite sigurni da ćete samo da podstaknete još veće bezakonje, a odgovornost će da zavisi samo od samovolje inspektora i onoga ko je na čelu tog ministarstva koje treba sve to da kontroliše. Njegov aršin i njegova diskrecija će biti najveći zakon tada. On može da kaže, recimo, ova prevozna firma koja se bavi vanlinijskim prevozom, a čiji je suvlasnik Nenad Bogdanović, mada se priča, dve-tri firme, da ima nekoliko, ne znam da li je tačno, verovatno zna ovo ministarstvo koje kontroliše, uzeo sam taj primer, jer razne su tu mogućnosti kontrole, ali ovaj način uslovljavanja sprečava normalno obavljanje poslova. Možete da kontrolišete te ugovore na drugi način, da se obavezno registruju, da se obavezno upišu, da se prijavi nadležnom organu za vanlinijski prevoz, mogli ste bilo koju drugu varijantu, ali dokaz o uplati je verovatno jedina nezakonita varijanta. Ova vlada se opredelila za nezakonitu varijantu, samo da vas podsetim da je to Vlada koja se hvali kako su veliki poštovaoci propisa, zakona, kako institucije države treba stvoriti da bi država bila dobra, kako oni to kažu, valjano sve, ali treba sve to da se propiše, reguliše, da bude precizno. Vidite ovde klasičan primer gde se utiče na volju ugovornih strana, na način koji nije dozvoljen, a ne može da se opravda činjenicom što se u obrazloženju kaže da je neko zloupotrebljavao postojeće odredbe zakona, pravio fiktivne ugovore, a prevoza nije bilo. Mogli ste putem načina evidentiranja, načina prijavljivanja i na drugi način da dobijete uvid u jednu celinu vanlinijskog prevoza. Vi ste izabrali nešto što treba da stoji u autobusu, mora da bude u autobusu, a da li će to inspektor da kontroliše ili ne, zavisi od toga da li zaustavljaju autobuse ili ne. Ako nije zaustavio autobus, oni lepo to pocepaju, bace i završe posao. Sama definicija ovih reči – dokaz o uplati, kako ste rekli, dakle, cene vanlinijskog prevoza, znači da je uplata već izvršena. Mogli ste ovo da nadogradite i rečima – dokaz da je osam dana pre početka prevoza izvršena uplata i onda bi to bila kompletna odredba. Mislim da se ovde prekoračuju neka ovlašćenja. Upozoravam poslanike da ovakav član i ovakav stav koji se dograđuje ne možemo da usvojimo i prosto se čudim da oni koji rade u zakonodavstvu nisu predlagače upozorili da ovako nešto ne može da bude u ovom zakonu. Hvala.
Da li još neko želi reč? (Ne.) Na član 3. amandman je podneo Branislav Stevanović. Vlada nije prihvatila amandman, a Zakonodavni odbor smatra da je amandman pravno moguć. Reč ima narodni poslanik Branislav Stevanović.
Dame i gospodo, član 3. je u skladu sa članom 2. i samo da dopunim, da pojasnim objašnjenje što nisam stigao malopre da kažem zbog vremena, sam postupak oduzimanja vozila je strašan u tom smislu ako se naplati drastična kazna kakva jeste, s obzirom na vrednost vozila, da navedem primer kombi vozila, pošto tu vrstu nemamo toliko zastupljenu, koliko zemlje u okruženju odavno imaju. Ako se oduzima vozilo, to traje pet do šest dana, a pre toga, kao što sam rekao, sam iznos kazne, pitanje je da li iznosi od polovine vrednosti vozila ili celog vozila, zavisi u kakvom je stanju vozilo i kada se sve sabere to je automatski čoveku oduzimanje radnog mesta i oduzimanje vozila, a to su velike posledice i materijalne i moralne. Trebalo bi da povedemo računa da se tu pospešuje mala privreda i da dozvolimo tim ljudima da se bave tim zanimanjem, iz razloga što imamo katastrofalan autobuski prevoz, pre svega gradski. Želim da navedem jedan primer, u pitanju je Lazarevac – Beograd, to se moglo čuti od mnogih putnika koji idu tom relacijom, to je katastrofa kakva je gužva, šta se sve dešava kada autobus stane i zamislite po ovim temperaturama bez klime, bez ikakvih uslova, kakav prevoz može tu da se obavlja. Ali, ako imamo mogućnost da se sve to obavlja nekim kombi prevozom, onda bismo imali bolje uslove za same građane, da mogu bezbedno da se prevezu. Takođe, treba istaći da je ovaj predlog zakona u stvari više namenjen onim ljudima, tj. ide u prilog onim ljudima koji su donatori vladajućih stranaka, a treba na neki način, na politički način da se dobije prioritet, odnosno da njihova vozila budu zastupljena, kao što imamo jedan broj privatnih prevoznika koji imaju veliki broj svojih autobusa i u gradskom i u prigradskom saobraćaju. Dakle, trebalo bi da imaju velike prioritete, odnosno tako to ide, zato što su donatori nekih vladajućih stranaka. Hteo bih da kažem još nešto vezano za saobraćaj, to su ovi naši policijski punktovi koji se nalaze na par mesta, mogu da dam primer Lipovice gde svakodnevno prolazim, to je katastrofa, ne može da prođe ni jedan kamion sa bilo čim, ili bilo kakvo teretno vozilo a da ne bude zaustavljeno, da ne kažem šta se sve događa tim ljudima. Prema tome, mi se i dalje nalazimo u nekom vanrednom stanju, ako pogledamo ponašanje naše policije, a pogledajte sada, svi oni koji su putovali po Evropi, mogli su da se susretnu sa policijom, a pogledajte koliko puta je to kod nas i zaista bih predložio Vladi da ima sve to u vidu i ministru Jočiću ako je u mogućnosti ili Mika Vlaović da ga obavesti. Zamolio bih jednog poslanika iz SRS da ne dobacuje i da ne vređa dok govorim, a gospodine predsedavajući to se odnosi na gospodina Momira Markovića. Hvala vam.
Dame i gospodo narodni poslanici, samo sam stavio primedbu predsedavajućem što ne izađe neki poslanik ovde za govornicu, nego 10 minuta pravimo neku pauzu, jer nisam primetio nikoga ovde.
Gospodine Markoviću, opominjem vas da se sa uvažavanjem ophodite prema vašem kolegi. (Momir Marković sa mesta: Nije on moj kolega.) Jeste kolega, poslanik. Gospodin Stevanović.
Gospodine predsedavajući, vi ste izuzetno tolerantan čovek, to ste više puta dokazali. Zamolio bih ove šarlatane poput Markovića, da se ponašaju kao da su u pozorištu, a ne ovako kao u Narodnoj skupštini, da pokušate to da sankcionišete. Ne želim uopšte da pominjem stranku nego pojedinca o kom sam već govorio.
Gospodine Stevanoviću, i vas opominjem da se prema vašem kolegi izražavate i ophodite sa uvažavanjem.
Dame i gospodo narodni poslanici, opet sam po imenu pomenut. Pomenuo nisam nikoga, pitao sam samo predsedavajućeg zašto je prazna govornica. Možda, pokušavajući da budem duhovit, ispadnem i šarlatan, ali nikome ništa ukrao nisam, pogotovo ne poslanički mandat.
Da li još neko želi reč o amandmanu? Gospodin Krasić se javlja, izvolite.
Ipak smo u okviru iste teme – šarlatanstvo, ovaj član je stvarno šarlatanski. Da vam objasnim o čemu se radi. To je član 2. Zakona o dopunama ovog zakona, kojim se u članu 44a. posle tačke 5. dodaje tačka 6, koja glasi: "Privremeno ...", član se odnosi, kako je to u zakonu navedeno, na dužnosti i ovlašćenja inspektora. Mogli ste da kažete samo ovlašćenja, ali nema veze. Znači, republički inspektor za drumski saobraćaj je ovlašćen, pa je sada tu navedena prva tačka, druga tačka sa velikim brojem, sa šest alineja, pa treća, četvrta, peta i dograđuje se 6. tačka. Šesta tačka glasi: "Privremeno oduzme vozilo koje je upotrebljeno za izvršenje prekršaja ili privrednog prestupa, do pravosnažnog okončanja prekršajnog, odnosno postupka za privredne prestupe i izda potvrdu o oduzimanju vozila". Sledeći put kada pišete neke izmene i dopune zakona u delu odredbi koje se tiču inspekcijskog nadzora, zamolio bih vas da stavite ime i prezime. Možete slobodno da stavite ime i prezime nekog pojedinca i da nastavite – on "nn", kao svečana obaveza ide: ja, ime i prezime, svečano se zaklinjem, onda prepravite: on, ime i prezime, ovlašćen je da privremeno uzme i izda potvrdu. Slobodno možete da napišete to, uzmete u obzir preduzeće koje ima nekoliko autobusa ili kamiona, nije bitno, i sada jedan inspektor stane na nekom putu tamo, zaustavi, oni imaju i one tablice, pokažu, mada su u civilu, mada koriste po neki put i policiju, izvrši kontrolu, on – njegovo veličanstvo inspektor, došao je do zaključka da je vozač tog vozila izvršio prekršaj, sumnja da je izvršio prekršaj, pokrenuće prekršajni postupak, oduzima vozilo, izdaje čoveku potvrdu, doviđenja, završili smo posao. Sada, ako se neko zameri predstavniku Vlade po ovoj tački dnevnog reda, on može da iskoristi ovo ovlašćenje i da zatvori preduzeće. Ako preduzeće ima 40 autobusa na 40 mesta pošalje inspektore, oni posumnjaju da je neko izvršio privredni prestup ili prekršaj, oduzmu vozilo, moguće da pokrenu postupak pred Trgovinskim sudom za privredne prestupe ili pred sudijom za prekršaje, moguće je čak i da ne pokrenu. Dovoljno je da 15 dana razmišljaju o tome, vozilo je oduzeto, preduzeće ne može da funkcioniše. To je ta mogućnost koja se ovom odredbom otvara i ovde u suštini postoji odredba koja može lako da se zloupotrebi, a posledice mogu da budu vrlo teške po preduzeće ili prevoznika itd. Kakve su garancije da ovo neće biti zloupotrebljeno. Ako mislite da je garancija za ovo sudija za prekršaje koji možda i ne kazni za prekršaj prevoznika, onda moram da vam kažem da se tu grdno varate, jer sudija za prekršaje po nekoj statistici njihovog rada 95 do 99% svih zahteva za vođenje prekršajnog postupka završava kažnjavanjem. Mali je procenat onih koji mogu, ako mogu da upotrebim ove nove demokratske termine, da kod sudije za prekršaje dokaže svoju nevinost. Krivica mu se pretpostavlja. Sve je izokrenuto od 5. oktobra. Oduzme se vozilo, vozač dobije potvrdu, sa njom može da se slika. Onda se ovde otvara pitanje ko sve može da oduzima vozilo u ovoj zemlji. U ovoj zemlji vozilo može da vam oduzme "Parking servis", pa da čak i ne znate da je vozilo oduzeto. U ovoj zemlji može policija da vam oduzme vozilo. Ako mislite da nisam u pravu, reći ću vam, još uvek je pred Vrhovnim sudom četvrti put isti spor povodom onog spektakularnog otimanja džipa za koji je sud tri puta rekao da je nezakonit. Znate, ko je tada mogao sa Đinđićem, Mihajlovićem, Batićem, Čedom, Čeda se našmrče pa kaže – oduzimajte odmah. Oduzeto vozilo, iskorišćeni su svi mogući i nemogući razlozi, nijedan nije prihvatio Vrhovni sud, a Jočić ne sme da vrati vozilo. Ne sme da vrati vozilo zbog nevladinih organizacija i zbog one pretnje lustracija – kastracija. Kada se ovde donosio zakon, onda Batić, Vodinelić i ovi iz Građanskog saveza nisu znali da li je to kastracija, da li lustracija. Kada su videli da to više liči na kastraciju, onda su stali sa tim zakonom. Obećali ste da će taj zakon da se stavi van snage. Odgovara vam kao pretnja i kao neka legitimacija. Znači, ovom odredbom se otvaraju široka vrata za zloupotrebe. Apsolutno sam siguran da će zloupotreba biti. Kako? Selektivno. Ko plati – odredba ne važi, ko ne plati – odredba važi. To je princip koji je promovisan u ovom ministarstvu koje zastupa ovaj zakon. Samo da vas podsetim, imate nekog tamo pomoćnika iz Pančeva, Jocić, ne znam kako se zove, valjda je taj, za puteve, on vodi Ministarstvo. Tamo u Pančevu se falsifikuje i mornarski pasoš i svašta drugo. To Petar Jojić mnogo dobro zna, totalni haos, katastrofa. To se dešava. Zašto? Sva ovlašćenja su došla na nivo jednog ministarstva, ono vedri i oblači. Ono može da preseli asfaltnu bazu u dvorište bilo kog člana te stranke, ukoliko su lokalni izbori i da asfaltna baza bude sve do dana dok se ne prebroje glasovi. Kada se prebroje glasovi, asfaltna baza ide u sledeće mesto gde su dodatni izbori. Tako je to kod nas. Sada prevoznici, vodite računa, vi koji imate taj vanlinijski prevoz, ako želite da izbegnete vrlo nezgodne odredbe ovog zakona, svi u zgradu gde su ministarstva, na onaj sprat koji je kapitalan, prijavite se, sačekajte red, kažite ko ste, šta ste, podnesite ličnu kartu, iznesite sve podatke o svom preduzeću, unapred pripremite da inspektori zaobilaze vaša vozila. Kao znak raspoznavanja može da bude plava zastava sa žutim zvezdicama, to uvek prolazi. Ako stavite zastavu EU teško da će inspektor morati da primenjuje ovaj zakon na rigorozan način, jer postoji opasnost da ste vi u vezi sa Evropskim sudom za ljudska prava, da može da se prozove taj inspektor. Znači, budite oprezni. Ovo je tekovina demokratije, oduzima se vozilo. Možete sa potvrdom uredno da se slikate. Ako računate da ćete u prekršajnom postupku ili u postupku za privredne prestupe da uspete, nećete, to vam garantujem odmah u startu. Tu obavezno dolazi kazna i u tim postupcima uspeva samo onaj protiv koga nije pokrenut postupak. Da se postupak ne bi pokrenuo ovo je javni poziv da se javite nadležnom ministarstvu, da preventivno delujete da ove dopune za vas ne važe. Ali, da znate, kada krene izborna kampanja onda neće na vas da se odnosi ni onaj prvi član, dokaz o uplati, ukoliko vozite nove i naravno novu koaliciju koja treba da završi posao, preuzimate rizik da vozite orkestre, pevačice, članstvo, sendviče, koka-kole, pivo, Guča vam je zagarantovana i tu morate svi besplatno da vozite, to da znate. Ako se kojim slučajem drznete da nešto kažete, ne možete više da izdržite, onda ćete proći kao naplatna rampa. Znači, u ovoj zemlji jedna jedina naplatna rampa je Ministarstvo za kapitalne investicije i država može velike pare da uštedi ukoliko ukloni Bubanj Potok, nema potrebe za tim naplatnim rampama. Nemanjina 22-26, odgovarajući sprat, uredno se prijavite kod sekretarice, sačekaćete na red, imate tri minuta vremena, čovek je prezauzet i poslaće vas kod pomoćnika iz Pančeva što vedri i oblači, fioka postoji, izvadi se ugovor, evidencija i sve je završeno. Dobićete i obavezu da u vašim kamionima i autobusima samo određene CD-e slušate, ne može svaka muzika. Mora samo tačno zakonom propisana muzika koja odgovara hepeningu na trgu u Čačku sa vatrometom. U sledećoj etapi, računajte da na svakom sedištu mora da postoji televizor da bi se pratio prenos. To je vrhunski domet kapitalne Vlade Vojislava Koštunice.
Da li još neko želi reč? (Ne.) Na član 3. amandman je podneo poslanik Momir Marković. Vlada nije prihvatila amandman, a Zakonodavni odbor smatra da je amandman pravno moguć. Da li neko želi reč? (Da.) Reč ima narodni poslanik Momir Marković.
Dame i gospodo narodni poslanici, moram da dopunim izlaganje gospodina Krasića jer je ostalo nedorečeno. Radilo se o hepeningu, ali ne o mitingu, nego o rođendanu. Navikli smo da slavimo rođendane, slavili smo tolike godine 25. maj, zaboravio sam koji je ovo datum, ali istorija će to da zapiše. 25. maj smo slavili u Beogradu, a sada se ta proslava preselila u jedan grad u unutrašnjosti odmah iza Gornjeg Milanovca, pretpostavljam da znate. Jeste bio vatromet, jeste bio hepening, jeste pevala diva folk muzike i jeste slavljenik leteo avionom iznad Čačka. Ako postavimo pitanje zašto, verovatno je hteo da vidi sve svoje kuće u Čačku iz ptičje perspektive ili je možda ubijao aerofobiju, jer je svestan da će uskoro morati da napusti zemlju zbog kriminala koji je ovde napravio, a najbrže sredstvo za bežanje iz zemlje je avion. Da se vratimo na sam hepening. U redu je da se slave rođendani, samo se duboko nadam da neće odlučiti da i pionirske marame u određenoj boji okači na vrat svojim poslanicima. Ja znam jednog, neću da ga imenujem da mi ne bi replicirao, kome bi pionirska marama baš lepo stajala. Dame i gospodo narodni poslanici, da je kojim slučajem ministar danas tu, možda se leči od aerofobije, možda mora da leži i da miruje izvesno vreme, ali da je tu pitao bih ga zašto šest meseci posle poslaničkih pitanja, a mislim da je bilo tri poslanička pitanja samo iz poslaničke grupe SRS, vezano za kablovske televizije koje se šire po Srbiji, a koji su iz njegovog ministarstva. On svojevremeno odgovori – niko ih ne kontroliše, to su firme koje su ušle u zemlju na divlje i uradile potpuno paralelan sistem, opasno je to što su u svaki dom ušle sa optičkim kablovima i potpuno razvile telekomunikacioni sistem paralelno sa državnim delom tako da mogu da uključe internet i sve su ušle pod firmom kablovske televizije, a mogu sutra preći i na fiksnu telefoniju, što je veoma opasno u ovom momentu. Dalje kaže ministar – ja sam nedavno razgovarao sa premijerom i sa ljudima koji su odgovorni u Vladi za taj deo i sa ministrom finansija da uvedemo red i da pojedinima oduzmemo dozvole za rad ili prodamo, odnosno rentamo to što oni koriste u Srbiji. Kako ćete im oduzeti dozvole za rad ako su ušli na divlje? Zašto ne pokrenete drugo ministarstvo koje se zove Ministarstvo unutrašnjih poslova pa da ono završi posao, da ih isključi i pohapsi eventualne vinovnike, osim ako se ne radi o onoj fioci o kojoj je govorio gospodin Krasić ili se možda plaća PDV po onom sistemu – pola daj Velji. Ovako uđu, razviju mrežu, određuju sami cene, rade šta hoće, ubiraju sredstva, dele izuzetno velika sredstva i velike zarade iznose iz ove zemlje, a nikome ništa u državi ne plaćaju. To što je nešto godinama stvarano, šta više pojedine veoma sumnjive nevladine organizacije sa ogromnim sredstvima ušle su u Srbiju i podstakle da se u ovim gradovima razvije potpuno paralelan sistem koji je izuzetno vredan u ovom momentu i država mora reagovati na to.
Gospodine Markoviću, hoćete neku reč o amandmanu?
Vraćam se na amandman. Imam, gospodine predsedavajući, dovoljno vremena da se vratim i obrazložim i amandman. Pitam gospodina ministra zašto ništa nije preduzeo. Dalje, SRS je tražila 25. maja, poslali smo urgenciju Ministarstvu za kapitalne investicije i tražili na uvid dokument na kome je Dragana Đurić napisala iz kojih razloga kao predsednik nije potpisala izveštaj radne grupe koja je marta 2004. godine radila na uređenju vlasničkih odnosa u preduzeću "Mobtel". Ministarstvo za kapitalne investicije nije odgovorilo na četiri zahteva SRS. Povereniku za informacije smo takođe poslali dopis. Poverenik je naložio Ministarstvu za kapitalne investicije da nam odgovori, ali nije odgovorilo. Dalje, rešenje poverenika za informacije kaže: nalaže se Ministarstvu za kapitalne investicije da bez odlaganja, a najkasnije u roku od tri dana od dana prijema ovog rešenja omogući uvid u pismeni zahtev Ministarstva za kapitalne investicije koji je uputio JP "PTT Saobraćaja" za davanje saglasnosti na memorandum o dogovoru JP "PTT-Srbija" i vlasnika "Mobtela". Ni to nismo dobili, bez obzira što je nalog poverenika za informacije od posebnog značaja sledio. Takođe, nismo dobili još uvek, bez obzira što je četiri, odnosno pet dopisa došlo, zašto gospođa Dragana Đuričić, kao predsednik radne grupe Ministarstva za kapitalne investicije nije potpisala izveštaj sa zaključcima. Da se vratimo konačno na amandman. U ime poslaničke grupe SRS podneo sam amandman kojim tražim da se član 3. stav 2. briše. Član 3. stav 2. glasi: "Privremeno oduzeto vozilo koje je upotrebljeno za izvršenje prekršaja iz privrednog prestupa čuva se do pravosnažnog okončanja prekršajnog, odnosno postupka za privredne prestupe, o trošku vlasnika, odnosno lica od koga je privremeno oduzeto". Dame i gospodo narodni poslanici, okončanje privrednog prestupa, pravosnažno rešenje u sudu za privredne prestupe može trajati godinama. Mi smo govorili u svim dosadašnjim amandmanima da ta vozila ne treba oduzimati. Ukoliko se to vozilo o trošku vlasnika drži godinu dana, onda vlasnik može komotno da se odrekne tog vozila, jer će troškovi prevazići vrednost tog vozila. Na stranu to što taj privrednik nije mogao sa tim osnovnim sredstvom da privređuje. Koje god ministarstvo predloži neki zakon, uvek bi nešto da kontroliše, kažnjava, da izigrava sudije, tužioce i policiju. Dame i gospodo narodni poslanici, u danu za glasanje pritisnite zeleno dugme kada je ovaj amandman u pitanju i one koji jedva sastavljaju kraj sa krajem oslobodite ovog nameta koji ovo ministarstvo njima natura.
Reč ima narodni poslanik Petar Jojić.
Dame i gospodo, narodni poslanik Marković Moma ispred SRS je dobro obrazložio i ukazao na posledice ovakvog normiranja pri oduzimanju vozila. Samo bih u nekoliko reči skrenuo pažnju predlagaču da je u Predlogu zakona trebalo predvideti rok vođenja postupka za prekršaje koji se predlažu u članu 3, što znači da, ako se vozilo oduzme, rekao je gospodin Marković, mora se voditi računa gde će vozilo biti smešteno; drugo, ko će da ga čuva; treće, do okončanja prekršajnog postupka, koliko traje postupak. Od trajanja prekršajnog postupka zavisiće i šteta koju treba da pretrpi vlasnik vozila, a koji je, po predlogu, učinio prekršaj iz ovog zakona. S obzirom na sudsku praksu da prekršaji čak godinama mogu da se vode, u Predlogu zakona morao je biti određen rok u kome mora biti doneto prvostepeno i drugostepeno rešenje, kako bi se sprečila zloupotreba i onemogućila posledica nastanka bespotrebne štete po građane. Poznato je da je u praksi kod nas u poslednjih deset godina oduzeto na hiljade automobila i u krivičnom i u prekršajnom postupku, da su automobili parkirani na parkinzima ili čak na neobezbeđenim mestima, ispred institucija pojedinih organa, da li je to Carina, policija, da li resor koji se bavi saobraćajem, nadležna inspekcija, ali nema odgovornosti za štetu koja nastaje. Imate mogućnost da se uverite da je veliki broj vozila oduzet od naših građana, da su ta vozila završila na otpadu, jer se postupak vodi godinama i ona satrunu i tako građani pretrpe štetu. Imao sam prilike da se uverim u to da je veliki broj vozila oduzet, ali da postupak traje čak više godina. Zbog toga što predlagač ne predlaže parlamentu da ograniči, ako želi da normira i da sankcioniše ovu oblast, mora da odredi rok u kome mora biti doneto prvostepeno i drugostepeno rešenje. S druge strane, ovim se pruža mogućnost raznih zloupotreba, a te zloupotrebe su moguće i od strane svih onih na koje se očekuje da mogu izricati kazne, odnosno, mogu donositi takve odluke i intervenisati u drumskom saobraćaju. Kakva nelogičnost u linijskom i vanlinijskom prevozu putnika, da je ovaj dužan da zaključuje ugovor čim uđe pet putnika. Može on da zaključi i usmeni ugovor, po Zakonu o obligacionim odnosima, a da ga nema prilikom kontrole, jer zakon dozvoljava usmeni ugovor. Ako ga nema, onda znači da policija i saobraćajni inspektor preduzimaju odgovarajuće mere. Građani koji se bave ovim prevozom sada će ovim zakonom biti toliko kažnjeni i oštećeni, da je ovo atak na tu sirotinju koja jedva preživljava i koja jedini izlaz gleda u tome da li može da se bavi ovom delatnošću, jer ona je Ustavom dozvoljena. Ako je čovek kupio vozilo za 10 hiljada evra i bavi se prevozom u drumskom saobraćaju na ovakav način kao što se predlaže, a za jedan običan prekršaj mu sada treba oduzeti vozilo, a to mu je sve što ima od imovine sa čim preživljava njegova porodica. Ono na šta sam želeo da skrenem vašu pažnju, iznenađen sam da ovih dana ni Vlada ni Skupština ne raspravlja, niti spominje poljoprivrednike i žetvu, kao ni otkupne cene pšenice. To je ono što naše građane u ovom trenutku i te kako interesuje, jer su mnogi posejali pšenicu, mada u manjim količinama i površinama u odnosu na prethodne godine. Da li je tako, gospodine Miko Vlaoviću? Vi ste narodni poslanik i poljoprivrednik. Vi to bolje znate od mene. SRS smatra da prioritet u ovom trenutku treba da ima poljoprivreda. Žetva, koja je u ovom trenutku na pragu i koja već teče, trebalo bi i Vlada i ovaj parlament da se brinu o tome da se povećaju cene otkupa pšenice i poljoprivrednih proizvoda i da tako pomognemo našim poljoprivrednim proizvođačima da i oni vide neku korist od svog rada. Ponovo pitam, Miko, da li je tako?
Reč ima narodni poslanik Mika Vlaović, replika.
Gospodine predsedniče, dame i gospodo narodni poslanici, mnogi zloupotrebe ovu govornicu za mnogo manje važnih stvari od poljoprivrede i od pšenice, pa ću i ja ovog trenutka da je zloupotrebim. Molim vas, nemojte mi baš računati vreme jer možda za tri minuta neću uspeti da ispričam sve. Bolna je priča žetva pšenice i cena pšenice i ta je priča mnogo starijeg datuma nego 2006. Recimo, nešto što me je kao zemljoradnika i čoveka godinama nerviralo, imali smo "Praznik mimoze" kada su mažoretkinje dolazile obučene u uniformu i defilovale ulicama gradova Srbije, a "Dani žetve" nisu slavljeni, a čak i molitva Očenaš spominje "hleb naš nasušni". Zemljoradnik u Srbiji, bilo je poznato nekada, kada padne parče hleba na zemlju podigne ga, očisti, prekrsti se, poljubi i pojede. Došlo se do toga da mnogi lažni sveci u situaciji u kojoj je sada zemlja mašu lekovitim travama i nude razna rešenja, između ostalih je to pokrajinska vlada na čelu sa Bojanom Pajtićem koji je ovde mahao avionskim kartama Nede Arnerić i vikao da je došla taksijem da glasa, a ona je glasala iz Bodruma. Ukrali su glasove i nisu zato odgovarali. Čovek koji bi trebalo da bude u zatvoru na čelu je pokrajinske skupštine. I oni kažu – treba država iz budžeta da odvoji 5.000 po hektaru da plati zemljoradnicima. Zemljoradnik sam, moji sinovi i ja imamo 50 ha zemlje. Odgovaralo bi mi kada bih dobio 5.000 po hektaru. Međutim, znam i drugu stranu medalje, da bi tih 5.000 trebalo uzeti opet od svih građana Srbije porezom, a nekom dodeliti. Mislim da ovi lažni sveci štite trgovački, pekarski i mlinarski lobi koji enormno zarađuje na pšenici, a seljacima u ceni uzimaju dušu. Od oktobra 2003. do jula 2004. godine, pošto je bio slab rod pšenice, pšenica je na tržištu imala cenu od 14 do 15 dinara. Vekna hleba je bila kao i sada 25,00 dinara. Ne da niko nije zatvorio mlin ni pekaru već su građeni novi mlinovi i otvarane nove pekare. Apelujem na zemljoradnike da nikom ne daju pšenicu po 12,00 dinara. Ko nema skladišta, Vlada Republike Srbije i Ministarstvo poljoprivrede plaća skladištenje 750 po toni. Razumem, i poznajući seljačku dušu da je to prvi dinar koji zemljoradnici treba da dobiju u ovoj godini, ali ipak razmislite gospodo zemljoradnici, šta bi se desilo da je grad potukao pšenicu. Sačekajte samo mesec dana i cena pšenice mora biti veća od 12,00 dinara. Još nešto bih poručio i mlinskoj i pekarskoj industriji i trgovačkom lobiju. Mnogo štošta je u ovoj zemlji uništeno i dovedeno do prosjačkog štapa. Nemojte sa enormno velikim zaradama pokušati da uništite ono što je još uvek ostao jedini i važan resurs – poljoprivredu. Shvatite, neka zarađujete na mlinu i u pekari malo manje, ali sačuvajte i tog zemljoradnika, jer to je izvor sa koga crpite zaradu. Hvala vam.
Da li još neko želi reč o ovom amandmanu? (Ne.) Na član 4. amandman je podneo Dragoljub Stamenković. Vlada nije prihvatila amandman, a Zakonodavni odbor smatra da je pravno moguć. Da li neko želi reč? (Ne.) Na član 5. amandman je podnela poslanik Nataša Jovanović. Vlada nije prihvatila amandman, a Zakonodavni odbor smatra da je pravno moguć. Da li neko želi reč? (Da.) Reč ima narodni poslanik Nataša Jovanović, izvolite.
Dame i gospodo narodni poslanici, gospodine potpredsedniče, trebalo je da insistirate da se danas ovde pojavi ministar za kapitalne investicije zato što razgovaramo o izmeni i dopuni Zakona o prevozu u drumskom saobraćaju i da mu svojim argumentima i superiornošću ovoga što govorimo, pre svega kao iskreni, časni i moralni ljudi, zaštitnici narodnih interesa dokažemo da se i u ovu oblast, kao i sve ostale koje su pod ingerencijom njegovog ministarstva bolje razumemo od njega. Već smo mu pokazali da se odlično razumemo u raskrinkavanje asfaltne i drumske mafije, toliko podataka do sada i na odborima za saobraćaj i veze, pa preko kupovine enormno visokih cena, odnosno datih cena za polovne lokomotive, pa za sve druge mahinacije, lažna obećanja od opštine do opštine, gde god se pojavi. I vi dovoljno znate, samo da dođe ministar onda kada mu je taj dan ili njegova žuta minuta, da se pojavi, a zaista u jednoj minuti da sedi na mestu za ovlašćenog predlagača, i lepo ovde pred celokupnom javnošću kaže koga je konsultovao, da li u okviru svog ministarstva ima pravnike, da li je to ovaj gospodin što sedi ovde, za koga ne znamo ko je, a predstavlja ministarstvo? Jer, da je bilo ko ko se razume u to i ko čita Ustav Republike Srbije i sve pozitivne zakonske propise koje imamo, savetovao ministra Velju – kapitalca, on ne bi izašao pred narodne poslanike sa ovakvim zakonom, jer ovo je čista hajdučija i čista otimačina koja se sprema pored onog "kraduckanja", kako on to kaže, u aferi na naplatnoj rampi na autoputu. Uvek kada krenem iz Beograda, našalim se pa kažem ovima u Bubanj-potoku, kada tražim da mi daju karticu za prevoz, da to bude prava. Nasmeju se zato što su sada došli ovi novi, ne ovi što "kraduckaju" kako im je Velja rekao, da ih ne uhvate, nego ljudi koji verovatno znaju da je to oduvek bilo krivično delo, ali da su imali zaštitu od strane ministra, i da jednostavno ćutanje na takve očigledne malverzacije i na ovo što se sprema ovim, u pravom smislu reči, obespravljenim ljudima – auto-prevoznicima i taksistima, niko neće moći da prihvati, a da ne bude velikih protesta zbog toga. Moj amandman se odnosi na prekršaje u osnovnom zakonu vezane za član 6, odnosno član 36. tačka 1). Vidite o čemu se tu radi, pošto ne verujem da vi iz vladajućih struktura, koliko vas ima, nemate ispred sebe ni ove izmene i dopune zakona a kamoli osnovni zakon. Ali, pošto znam skoro ceo osnovni zakon, kao i svaki radikal, i sve druge zakone i ovo što se menja, sada da vam kažem da je u pitanju način na koji se podnosi zahtev za obavljanje prevoza u drumskom saobraćaju i taj član 6. taksativno nabraja tamo šta to pravno lice, odnosno potencijalni korisnik neke linije u prevozu mora da poseduje. Član 36. stav 1. definiše ulogu jedinica lokalne samouprave kod dodele dozvola za obavljanje taksi-saobraćaja. I sad, pošto je u svakom gradu u Srbiji očigledno stvoren monopol od strane gradonačelnika, predsednika opštine, gradskih vlasti, onih koji to rade na izdavanju dozvola za obavljanje prevoza u taksi saobraćaju, samo da vam kažem da u Kragujevcu mnogo ljudi mora time da se bavi i to su pretežno mladi ljudi kojima je to prvi posao jer zaposlenja nemaju, uglavnom imaju obavezno srednje, ali i više i visoko obrazovanje, inženjeri "Zastave" koji su ostali bez posla, raznorazni drugi ljudi iz različitih obrazovnih profila, starosnih struktura kojima sada kažete, po ovom zakonu, ako im lokalna gradska vlast, u slučaju recimo Kragujevca – Stevanović ne da dozvolu, odnosno nemaju u onoj kvoti svoj broj da rade, vozilo će da im bude oduzeto. A to što su oni sa onom bednom crkavicom od 200 evra po godini staža jedva kupili neko polovno vozilo, pa onda videli kako će da im bude najracionalnije da ugrade onaj plin da bi mogli da se voze, pa uređaj za to da plate, kupe taksi brojilo, da ga malo ušminkaju i opreme, pa da se prijave u okviru firme koja već ima dozvolu, vas baš briga. Kako onda da očekuju ovi ljudi koji danima protestuju po Srbiji i širom Srbije, imaju i to svoje udruženje u Kragujevcu, da im omogući Ministarstvo i Vlada i da se založi Velimir Ilić da normalno registruju svoja vozila koja imaju crnogorske tablice, kad oni ova koja imaju, bez obzira koliko da je star vozni park, a uglavnom su to starija vozila za taksi prevoz, hoće da im oduzmu. Odakle vam pravo na tako nešto? Znate, prekršaj je ako inspektor iz oblasti saobraćaja radi svoj posao i ustanovi da je neko kršeći član 6. osnovnog zakona, član 36. stav 1, krenuo u obavljanje ovog posla. Nema dozvolu za tako nešto i za to postoje zakonom određene novčane kazne. Inspektor dođe, kazna je od-do, pogleda o čemu se radi, po prijavi anonimnog lica ili poznatog, nije važno, ali da oduzimate nekome osnovno sredstvo za rad, i još kažete – nije mu to osnovno sredstvo za rad zato što je napravio te prekršaje. Kada je on kupovao nije pitao vas da li će da mu bude osnovno sredstvo za rad, nego je sa najboljom namerom ušao u takvo rešenje, da počne tim poslom da se bavi. Hoćete malo da razgovaramo o lobijima u vašem Ministarstvu kod dobijanja dozvola za obavljanje međugradskog prevoza? Ako počnemo te podatke da iznosimo, znate kakve su to malverzacije i kakav je to javašluk koji vodi Velimir Ilić, to nikada nije moglo da se desi za vreme ministrovanja gospodina Dragana Todorovića i njegovog kasnijeg naslednika, gospodina Marčetića. Sve je bilo regularno. Sećam se imena tih ljudi, sad da ih ne spominjem. Oni koji su radili i u saveznom i u republičkom ministarstvu, bili su referenti za taj posao. Nemojte da se smejete, već slušajte ako hoćete van pšenice da čujete nešto o čemu se ovde priča, a da dobijete pravu informaciju. Što se tiče ovih i ovakvih kazni, to nije drakonska kazna, to je nešto što pitanje je da li u bilo kojoj državi u svetu postoji. Prvo morate da se suočite sa tim, gospodine koji ste došli ovde, ne možete ni da pričate, kao i svi prethodnici svih ovih dana pre vas, dovode ljude, sede ovde ko mumije, slušaju šta mi pričamo, jedan gospodin u hodniku mi je rekao – svašta bih imao da kažem, stvarno, i za većinu stvari što ste u pravu i nešto da dopunimo, ali ne vredi, nemam prava da pričam. Onda bi vi trebalo da budete ministar, a ne Velimir Ilić, on koji neće da dolazi i ne poštuje Narodnu skupštinu, šta on ima vas da šalje. Bolje vas da su izabrali, vi to hoćete, shvatate o čemu se ovde radi, naše kritike prihvatate ili ne, ali suočite se sa problemom koji će ljudi da imaju sada. Razmislite malo o činjenici da nekoliko stotina hiljada ljudi sada zbog takve odluke Ministarstva finansija i Ministarstva za kapitalne investicije ne može da reši svoj problem sa ovim automobilima, već da ih baci u staro gvožđe. Svi ti ljudi, a pre svega svaki iskreni patriota i ovde u Srbiji i u Crnoj Gori nije mogao da očekuje da će tako mlitavo da se postavi Republička vlada, a da predsednika Republike ništa ne interesuje povodom opstanka državne zajednice SCG. Ovaj, kako mu je ime, Boris – lopov, je l' tako, drugi prijatelj ovog mafijaša Trizona u kampanji za odvajanje, što je uspelo separatistima Mila Đukanovića uz pomoć šiptarskih nevažećih glasova i svih onih mahinacija, Lajčaka i Lipke, da odvoji srpsku Republiku od svoje matice. On je govorio – ne znam, znate, tamo nisam išao, išao sam zadnji put kada sam bio mali, nosili me u kolevci, ili posle toga kada je prohodao. Eto, takvog mi imamo predsednika Republike. Ako ste vi ozbiljan čovek i ako ima u tom ministarstvu ozbiljnijih ljudi, a svako u Srbiji može biti ozbiljniji od Velimira Ilića, svaki građanin na koga pokažete prstom je ozbiljniji od Velimira Ilića i svaki čovek koji je i prvi put i danas prvi dan u jednoj političkoj stranci bolji je političar od Velimira Ilića. Jer, da biste po kriterijumima Velimira Ilića bili dobar političar, morate dobro da pojedete, popijete i opsujete, a svi drugi ljudi koji to ne rade, a članovi su bilo koje političke stranke, zaista su ozbiljni ljudi. Smatram da vi jeste takav čovek, i da je trebalo da razmislite o ovim amandmanima i ovom što će danas da se desi. Ovde će da bruji štampa danima i građani neće moći da shvate kako je nekom uopšte palo na pamet da danas u 21. veku, u 2006. godini, donosi zakon po kome će da mu se oduzima njegovo osnovno sredstvo za rad, njegova imovina. Na kraju krajeva, platiće, ako treba, po nalazu inspektora, odnosno nadležnog inspektorata, kaznu koju treba da plati za učinjene prekršaje, a da li će da ga ima kao eksponat u svom dvorištu, šta će da radi, da li će da ga odveze negde i kakva će dalje da bude sudbina tog vozila, ne možete to na takav način da odlučujete. Sad, ako se to desi, ne daj Bože, ali evo hipotetički, pošto ste poručili ovim ljudima, blizu 200.000, od 150.000 do 200.000 sa vozilima iz Crne Gore, da sve bace na otpad, kako ćete onda da rešite to pitanje. Onda će vama deponije u Srbiji da budu najveći problem. Očigledno je, jer toliko će da bude automobila, sada i autobusa, sve živo ćete bacati u deponije, da skladištite ko zna gde, kao što oduzimate ljudima vozila, odnosno ove službe na nivou grada Beograda, parking servisi u Kragujevcu, to vidim pre neki dan, to je tamo na putu za Kraljevo, ko zna koliko automobila i kad god prođem, posle nekoliko dana stoji tu. Nemaju ljudi da plate. To je 2.500-3.000 dinara. Odakle da plate ljudi, kad ne primaju platu, ali eto, stane na ivicu ili slučajno, kaže, uporno objašnjava da se samo pet minuta tu zadržao, oduzmu mu i stave tamo na parking. Možda nekako i skupi to da vrati, ali ovde je očigledno da nikakvog povraćaja nema, da će trajno da mu bude oduzet autobus, kombi, njegov automobil i da ste rešili da na takav način još jednom pokažete svu svoju osionost i bahatost i da vam uopšte nije stalo do građana Srbije. Umesto da se potrudite da nekim povoljnijim kreditnim aranžmanima omogućite ljudima da obnavljaju vozne parkove, da se izvrši na pravilan način transformacija, odnosno privatizacija ovih preduzeća koja su u društvenoj svojini i da ste se time ozbiljno bavili, kao poslanici SRS koji su članovi Odbora za privredu i privatizaciju, po pitanju pljačkaške privatizacije Autotransporta Kraljevo i Vrnjačka banja i svuda redom u Srbiji, onda biste videli da je i taj vozni park koji ljudi imaju toliko godina, star. Još samo i ovim privatnicima koji skupe neke pare da kupe po par autobusa ili se udruže, zbog toga što nisu po volji vlasti ili nekih tamo inspektora, oduzmite autobuse, oduzmite im pravo na život i sve ste završili, jer vi ste i dalje vlast, i dalje ste ministri, Velja je i dalje "jak i moćan", ali samo je pitanje dokle. Još koji mesec, a onda ćete videti da će sasvim drugačija slika u Srbiji da bude. Nikada nikome više neće pasti na pamet, dolaskom srpskih radikala na vlast, da ovako skandalozne zakone, pre svega ovo je čista pljačka, otimačina, hajdučija, kako god hoćete nazovite, donose pred narodne poslanike.
Da li još neko želi reč o amandmanu? Poslanik Momir Marković, imate minut i po, izvolite.
Dovoljno će mi biti, gospodine predsedavajući. Dok mi raspravljamo o tome da li ćemo sirotinji koja je kupila kombi i prevozi oduzeti taj kombi, da li ćemo dati pravo inspektoru da oduzme vozilo čoveku, da mu porodica ostane bez hleba, a pri tom da vas podsetim, usvojili smo Zakon o zabrani piratstva. Ovo je tipičan oblik gusarenja, dame i gospodo narodni poslanici, ali dok mi o tome raspravljamo, juče smo pominjali aferu "Trizon", zaboravili smo da kažemo još nešto. Trizon je pobegao, doduše, rekao je – moram da odem do VC-a, nije rekao da ide u VC u Latinsku Ameriku, ovi ga pustili, on zbrisao. Ali, postoje i ostali iz tog udruženog zločinačkog poduhvata, postoje oni koji su sami potpisivali ugovore, dame i gospodo narodni poslanici. Postoji neko ko je sad predsednik upravnog odbora NIS-a, ranije je bio direktor, zove se Željko Popović, on je potpisao sa Trizonom sve ugovore. Što ga policija ne uhapsi? Pitam ministra Jočića. Što policija ne uhvati ovog drugog potpisnika, da i on ne pobegne? Dalje, taj predsednik Upravnog odbora, pored toga što harači, inače uvaženi je član "žutog preduzeća", odnosno DS i po tom osnovu je došao na mesto direktora i sad predsednika Upravnog odbora, a takva ovlašćenja je napravio za predsednika odbora, preneo je sva ovlašćenja koja je kao direktor imao. (Predsedavajući: Gospodine Markoviću, isteklo je vreme.) Izvinjavam se, samo još pola minuta i završiću. Dakle, 50 miliona dinara on ima pravo da rasporedi na donacije i sponzorstva, reklame, propagande, pa pitajte otkud onda ovom žutom Đilasu, ovom što je uzeo samo šest miliona evra, otkud mu onda 5,5 milijardi dinara prihoda za godinu dana? Upravo od Popovića. Još samo četiri imena da pomenem iz tog udruženog zločinačkog poduhvata i odmah odlazim. Tu se nalazi još Srđan Mihajlović koji je došao iz Vojvođanske banke na mesto direktora; Smiljana Cvikić, direktno su je doveli Lazarević i Hamović u "NIS" da i njima odrađuje posao; Srboljub Blagojević koji je kao penzionisano vojno lice najuren iz vojske i onda se učlanio u žuto preduzeće – DS i onda po tom osnovu došao tamo i tu se još nalazi Đorđe Mihajlović koji je takođe član žutog preduzeća, inače jedan od najvećih, ako bismo pravili gradaciju ko je koliko oteo u ovom preduzeću, mislim na "NIS", onda Mihajlović mora da dođe bar na drugo mesto, ako ne na prvo. Dame i gospodo narodni poslanici, neverovatna pljačka se ovog trenutka dešava u "NIS"-u, a mi pričamo o tome da li će inspektor, odnosno dajemo pravo inspektoru, ako se ovaj zakon usvoji, da vas sretne i da vam otme auto u kome ste, ili kombi gde ste utovarili dva džaka krompira da prevezete komšiji, jer niste ovlašćeni za to. Zahvaljujem se gospodine predsedavajući, što ste mi dozvolili da prekoračim vreme.
Na član 6. amandmane u istovetnom tekstu podneli su poslanici Branislav Stevanović i Vjerica Radeta. Vlada nije prihvatila amandman, a Zakonodavni odbor smatra da je amandman pravno moguć. Reč ima narodni poslanik Vjerica Radeta.
Dame i gospodo poslanici, danas je na početku ovog prepodnevnog rada kolega Momir Marković intervenisao po Poslovniku zbog odsustva ministra iz sale, odnosno sa ove sednice, i zaista moramo to svaki dan i više puta u toku dana da napomenemo zbog građana Srbije koji prate rad ovog parlamenta i ne možemo da prihvatimo obrazloženje da ministar ima preča posla, nego što je sedenje u ovom parlamentu, kao što ne možemo da prihvatimo ni obrazloženje da u ovoj skupštini na ovoj strani gde sede poslanici koji glasaju za sve vladine predloge, pa makar to bio i ovaj neustavni predlog o čemu danas raspravljamo, da je taj deo sale poluprazan, kao što ne možemo da prihvatimo ni činjenicu, dakle, sve ovo govorim isključivo zbog javnosti, da smo danas dobili ovde nekih dvadesetak papira, toliko smo dobili i juče, sve su to izveštaji Zakonodavnog odbora. Dakle, potpuno bacanje ovog papira i vremena i energije ljudi koji su ovo radili, Zakonodavni odbor je ovo morao da završi u toku rasprave o amandmanima i o zakonima na koje se ovo odnosi. Zaista, ovakav način rada je omalovažavanje Narodne skupštine, vređanje dostojanstva i inteligencije narodnih poslanika i građana Srbije, da danas Zakonodavni odbor daje izveštaj o Zakonu o slobodnim zonama, platama državnih službenika i o ličnoj karti, a mi to završili, više se ne sećamo ni kada. Dakle, kolege poslanici, zaista je krajnje vreme da i vi koji podržavate Vladu, skrenete pažnju Vladi da više ovako ne može da se ponaša sa narodnim poslanicima, neka rade ono što bi zaista u ovom momentu jedino bilo dobro i svrsishodno, a to je – neka više podnesu ostavke, jer je očigledno da nemate većinu ni za Zakonodavni odbor, a kamoli za skupštinsko glasanje. Koleginica Nataša Jovanović je ovde govorila o ovim automobilima, odnosno vlasnicima automobila koji imaju crnogorske registarske tablice i o pretnji Mlađana Dinkića i Vlade Republike Srbije da te automobile, pre neki dan je to rekao i Parivodić, čak je te ljude nazvao hohštaplerima ili neki ružan izraz je upotrebio za sve te građane koji su kupili te automobile i kažu – mogu sada slobodno da ih bace na otpad. Samo želim da dopunim zašto se Vlada na ovaj način bavi, odnosno zašto ne može da se bavi tim ljudima i tim problemom? Zato što jednostavno Vladu Republike Srbije ne interesuju građani Srbije. Vladi je bilo bitno da neustavno, na neki samo njima znan način automatski produže funkciju, odnosno mandat Vuku Draškoviću i Zoranu Stankoviću, oni po automatizmu mogu da sede u Vladi Srbije, a građani koji su se najiskrenije nadali i želeli da budemo i dalje jedna država, treba da snose posledice i na njima treba da se slome kola, zato što državi ne pada na pamet da im registruje automobile koje su kupili u tada jednoj državi. Dakle, amandman koji sam podnelaa u ime poslaničke grupe SRS na ovaj zakon o drumskom saobraćaju, odnosi se na član 6. i predložila sam da se taj član briše, a taj član 6. se odnosi na član 53a osnovnog zakona. Taj član 53a osnovnog zakona kaže da će se novčanom kaznom od 10 do 50.000 dinara ili kaznom zatvora do 30 dana kazniti za prekršaj fizičko lice koje obavlja javni prevoz putnika i stvari, a nije registrovano za obavljanje tih vrsta prevoza. Ovde se dodaje da se za prekršaje iz stava 1. ovog člana obavezno izriče zaštitna mera oduzimanja vozila koje je upotrebljeno za izvršenje prekršaja. U jednom od prethodnih članova kaže se da oduzimanje traje do okončanja prekršajnog postupka i to naravno o trošku vlasnika. Ovo ne može da opstane i da ostane, jer je neustavna odredba, kao što je neustavno ponašanje "Parking servisa", to su ovi što oduzimaju vozila, odnosno odvoze vozila ako su parkirana na nekom nedozvoljenom mestu i da biste uzeli svoje vozilo, morate da platite oko 6.000 dinara. Pre neki dan je Ustavni sud doneo odluku da je ta odluka, odnosno tog pravilnika neustavna, ali u ovoj državi, u ovoj vlasti nikoga više ne interesuje ni Ustav ni zakon. Radite kako vam padne na pamet, po hitnom postupku nešto što uopšte nije hitno, donosite, odnosno Vlada predlaže, a vi sa ove strane donosite neustavne zakone i samo ne znam dokle ćete više na taj način da se ponašate. Ne interesuju vas pravi problemi građana Srbije. Ne čuju se ovde komentari, niti imamo u medijima, ne komentariše Vlada cenu pšenice, ne komentariše gde se izgubilo 100 stanova ratnih vojnih invalida, odnosno sredstva koja su dobijena iz neke donacije. Dakle, takve stvari koje su zaista u interesu građana Srbije, nisu u interesu Vlade Republike Srbije. Ali zato ovaj privatni zakon Velje Ilića i Nenada Bogdanovića svakako jeste očigledan interes i naravno tu se krše sva moguća pravila, svi mogući zakoni, Ustav pre svega i onda se još u ovom zakonu kaže da način oduzimanja, čuvanja i postupanja sa vozilom koje se oduzme, propisuje ministar. Zamislite tu opštenarodnu tragediju da Velja Ilić propisuje oduzimanje, način oduzimanja, čuvanja, postupanja sa tim oduzetim vozilima. A po kojim kriterijumima i kada će Velja Ilić da utvrđuje te kriterijume? Posle 10-te ili 11-te flaše piva? Gledala sam juče u jednim novinama kako čovek izgleda izobličeno sa flašom u ruci i sa pivom, zaista strašno. Koji će biti kriterijumi za oduzimanje vozila? Naravno, Vlada Republike Srbije pravi strašnu grešku, ne samo ovim zakonom, nego to je i većina Mlađinih poreskih zakona. Nemoć države i odsustvo volje nadležnih državnih organa da se na pravi način bave svojim poslom Vlada rešava ovako drastično represivnim merama. Znamo mi naravno i šta je suština i zbog čega se donosi i ovaj zakon i slični zakoni. To su uvek rezultati nekih dogovora, nekih volšebnih dogovora, ali mi vas uporno upozoravamo da to nije dobro. Ako hoćete da regulišete prevoz u drumskom saobraćaju, onda lepo angažujte inspektore, neka inspektori rade svoj posao, ali neka ga rade ni po babu ni po stričevima, u skladu sa zakonom i nećete imati potrebe nikome da oduzimate vozilo. Imate zakonsku mogućnost da utvrdite određene kriterijume, da se ti kriterijumi poštuju, da se očiste gradovi od nelegalnih prevoznika i naravno, da na taj način ne nanosite štetu građanima ovako kako predviđate ovim zakonima. Ljudi moji, ko ima to pravo da nekome ko učini prekršaj za koji se inače kažnjava 10.000 do 50.000 dinara, oduzme vozilo koje vredi možda 10.000 evra ili kamion ili autobus 50, 30, ne znam koliko košta, hiljada evra. To jednostavno nije prihvatljivo i vrlo je neozbiljno da se Vlada drznula da ovako nešto predloži. Šta ćete, čudi me da još niste predložili, ako neki kamion prevozi pšenicu koja je plaćena više od 9 dinara, oduzima se i kamion i pšenica. Kako sme neko da plati više od 9 dinara? Koliko je zaista potrebno da bude cena pšenice, to u Vladi Srbije nikoga ne interesuje, ni onu eks-ministarku, ni ovog ministra, niti se oglašavaju, niti ih baš briga, ne znam samo da li znaju da je žetva počela, znaju li u koje doba godine se to uopšte radi? Ili recimo, mogli ste da predložite, ako neko pređe ulicu mimo pešačkog prelaza – hapšenje ili streljanje na licu mesta. Šta on ima tamo da prelazi mimo pešačkog prelaza? Šta ćete da uradite ako neko prekorači brzinu? Oduzimate vozilo. Umesto da nadležne službe rade svoj posao, da se preventivno spreče ovakve stvari, vi čekate da se prekršaj učini, pa onda da kažnjavate i to da kažnjavate selektivno. Evo ko može, nema naravno Velje Ilića, ali i da je tu ne bi mogao da garantuje, a gde on može uopšte nešto da garantuje da će ovaj zakon da se primenjuje stvarno ovako kako je napisan i da će stvarno prema svima da se primenjuje. Neće, naravno da neće, nego će tamo neko da bude markiran na kome treba da se izvrši mera, neko drugi će i dalje da radi mimo toga i koga je briga šta zapravo u zakonu piše. Naravno, niko takođe, kada kažem niko, mislim na ove predstavnike vlasti, ne govori kako će se oduzeti nezakonito stečena imovina ovih članova drumske mafije. Kako će se oduzeti nezakonito zarađena imovina koju je stekao Velja Ilić pljačkom građana Čačka, a kasnije i cele Srbije? Kako će se oduzeti one kuće što ih je pomenula neka žena koja se javljala u jednoj TV emisiji gde je Velja Ilić bio gost? Gospođa reče: gospodine Iliću, predlažem da se jedna od ulica u Čačku zove vašim imenom, a on onako sav srećan kaže – a koja ulica gospođo, a gospođa kaže – bilo koja od onih gde imate kuću koju ste napravili pljačkom građana Čačka. Kako će se, i na osnovu kog propisa oduzeti imovina koju je Boris – lopov stekao od onih para koje je ukrao Trizon koji je pobegao, zapravo nije pobegao, verovatno je po čoveka došao Boris Tadić sa svojom svitom i lepo ga odvezao na neko skrovito mesto, kako će se njemu oduzeti ta imovina i tih 37 miliona miliona evra koje će verovatno da podeli sa Trizonom? Dakle, dame i gospodo poslanici, nije dobro da podržavate ovakav Vladin predlog. Vi kao poslanička većina, vas nekoliko koji sedite ovde, najupornijih, a i oni koji nisu tu, nije dobro da podržavate Vladu Republike Srbije u neustavnim rešenjima. Naterajte Vladu, jer oni zavise od vas. Dok imaju vaših 126 glasova, oni će ovako da uništavaju građane Srbije. Naterajte ih, ako ih već podržavate, da vode računa da donose ustavne zakone, da štite građane Srbije i da zakonima vraćaju ugled države, a ne da i dalje urušavaju ugled države koji je u drastičnom padu od 2000. godine do danas i svakim danom sve više i više se urušava i to, naravno, kriminalom u vrhu vlasti, kriminalom u Vladi, kriminalom Borisa – lopova i njegovih tajkuna i na taj način bi trebalo da razmišlja i Vlada Republike Srbije i pre svega narodni poslanici. Dakle, prihvatite ove amandmane i nemojte da ovako nakaradan zakon uđe u pravni promet.
Reč ima narodni poslanik Branislav Stevanović.
Dame i gospodo, amandman na član 6. Predloga zakona o prevozu u drumskom saobraćaju, podneo sam u skladu sa prethodnim amandmanima i smatram da sam sasvim dovoljno rekao zbog čega sam protiv ovog predloga zakona, a ključni razlog je i stvaranje monopola. I sam se pitam kakvo mi to društvo na ovaj način stvaramo, recimo, onaj koji sa par hiljada evra ne može da razvije nikakav privatni biznis, ne samo po ovom predlogu zakona, nego i mnogim drugim, koje sam prethodno nabrojao. Iskoristio bih par minuta po ovom amandmanu, tako što bih postavio dva poslanička pitanja. Malopre sam govorio o uslovima autobuskog prevoza uopšte u Srbiji, a posebno na relaciji Beograd-Lazarevac. Postavljam poslaničko pitanje – na koji način Vlada i resorno ministarstvo treba da reše privatizaciju "Laste" i "Lastre", beogradske "Laste" i lazarevačke "Lastre", koji imaju izuzetno loše međusobne odnose i neregulisane imovinsko-pravne odnose i zbog toga svakodnevno prevozeći se ispašta više od 3.000 naših građana u dva autobuska stajališta koja nisu urađena na Ibarskoj magistrali, a gde se dešavaju učestali saobraćajni udesi. Želeo bih da dobijem odgovor na ovo pitanje. Drugo pitanje, pošto sam pominjao policijske punktove na nekoliko mesta u Srbiji, postavio bih poslaničko pitanje Vladi Srbije i resornom ministarstvu, da mi odgovore zbog čega postoje uopšte ti policijski punktovi i kada se planira uklanjanje istih.
Po Poslovniku, narodni poslanik Aleksandar Vučić.
Moram, dame i gospodo narodni poslanici, pošto nemam svoje novine i nemam gde šta da objavim, a očigledno neke druge političke stranke imaju svoje novine i imaju mnogo toga da objavljuju, pojavljuje se danas u novinama neko zacrnjen, kaže Trizon: nisam kriminalac, a nema fotografije, nema ničega. Liči na Borisa – lopova. Taj kaže: nisam kriminalac, a odmah se pojavi jedna politička stranka koja kaže – Vučić masno laže. Kao da ima da presno lažete ili ne znam kako. Oni su valjda naučili presno i masno da kradu. "Finansijer srpskog kokusa u SAD-u odlučno demantuje optužbe Aleksandra Vučića". Sve što sam rekao, zarad javnosti, apsolutna je istina, samo što je tamo davao pare u kešu, a ovde postoji trag pa je morao da prizna za kokus, a to nije srpski kokus, to je Tadićev kokus jer njihova prva tačka je kako Tadić da pobedi SRS, a ne da Kosovo ne može da bude nezavisno. Dame i gospodo narodni poslanici, dužan sam to da vam kažem, dužan sam građanima Srbije da kažem, ali ne bih imao ništa protiv. Imam protiv toga što je oštećena Naftna industrija Srbije, kao zalog je data nafta da bi se povukao kredit od dve banke, mislim da je "Hipo banka" i "HVB", ali to ćete tek čuti, jer ja sam izašao da vam kažem da će povodom toga veoma ozbiljan materijal tek da se pojavi. Dakle, ja imam neka saznanja koja su zastrašujuća po tom pitanju, ali ne želim još da ih iznesem u javnost, jer kao što znate, volim da proverim, da dobijem crno na belo, volim da dobijem papir, a onda ćemo se pojaviti i obelodaniti narodu šta se zaista dogodilo, ko je dao kredit, pod kakvim uslovima, na koji način, kako je nafta kao zalog nestala, šta se tu zaista dogodilo i koliko su građani Srbije oštećeni. Nemam nikakav problem, samo neka napadaju Aleksandra Vučića, neka napadaju SRS, zna narod zašto nas napadaju i zašto su ovoliku hajku podigli oni koji Srbijom upravljaju sedam godina, koji je razaraju na svaki mogući način, pljačkaju građane Srbije, samo zato što znaju da se približilo raznim lopovima iz vrha vlasti i što znaju da će morati da završe iza rešetaka. Neka prave dogovore kakve hoće, na način na koji hoće, više o imenima ne mogu i ne smem da govorim jer bi to bio pritisak na buduće pravosuđe, pritisak na neko buduće ministarstvo unutrašnjih poslova, ali vam je jasno o kojim ljudima je reč, pa neka razmisle da li je to istina ili nije istina, da li ovo precizno govori ili ne. Oni koji su upućeni u posao neka se dobro raspitaju zašto je juče u jednoj banci bila potpuna pomama zbog onoga što sam govorio pa da se tačno proveri ko su ti koji su baš u tom trenutku određene kredite odobravali. Još malo strpljenja i dobićete ozbiljne papire pa ćete videti o čemu je reč. Zanimljivo mi je to "nisam kriminalac". Naravno da nije kriminalac dok se pravosnažnom presudom to ne dokaže, ima pravo da tako nešto izgovori, ali zanimljiv mi je i naslov ispod toga – Trizon pušten iz pritvora, pa vi sada gledajte o čemu je reč. U svakom slučaju, borićemo se protiv takvih.
Gospodine Krasiću, po kom osnovu tražite reč? Ipak je ovo ozbiljan dom. Istovetan tekst je kada kažete "briše se član 6." i "član 6. se briše". Po Poslovniku, narodni poslanik Aleksandar Vučić.
Moram da obavestim javnost, dobio sam taj čuveni materijal iz ovog lopovskog bloka koji su predali povodom SRS, lopovski blok koji čine Demokratska stranka i još jedna stranka iz Vlade Srbije, strančica. Kažu: poslanik Aleksandar Vučić, to je dokaz kako smo mi valjda loša stranka. "I ta hladnjača o kojoj govorite je posebna prevara koja služi za satanizaciju celog srpskog naroda, a i da ne znate šta se desilo, a vi hoćete celokupan srpski narod da optužite za zločin i da svi Srbi moraju zbog toga da odgovaraju". Videste li, gospodine predsedavajući, zločinačke rečenice? Još kažu: izvor – sednica Narodne skupštine od 28. maja 2001. godine. Ponosan sam na ovo što ste stavili, zaista ponosan, presrećan, hvala vam najlepše, da se vidi da sam razumeo koliku antisrpsku politiku vodite i šta ste sve spremni u ovoj zemlji da uradite. Hvala vam na tome. I Nataša je tu. Zamislite šta je govorila o istinskoj nacionalnoj politici i o šiptarskim teroristima. Nisi smela Nataša o tome. Trebalo je valjda da govoriš o srpskim teroristima, o srpskom teroristi Gavrilu Principu, Karađorđu, Milošu Obrenoviću. Hvala vam gospodine Mihailoviću, samo da se zahvalim vašim koalicionim partnerima na tome, lepo su to uradili, kao i ovima iz lopovskog bloka koji predvodi Boris Tadić i Demokratska stranka, samo neka oni svoj posao rade i neka nas, kako kažu, pobeđuju, ali neka raspišu te izbore, da nas već jednom pobede pa da vidimo kako će to narodu da objasne i šta će narod da kaže, a narod misli ne malo nego mnogo drugačije.
Da li još neko želi reč? (Ne.) Na član 7. amandmane, u istovetnom tekstu, podneli su narodni poslanici Branislav Stevanović i Aleksandar Đorđević. Vlada nije prihvatila amandman, a Zakonodavni odbor smatra da je amandman pravno moguć. Da li neko želi reč? (Da.) Reč ima narodni poslanik Aleksandar Đorđević.
Dame i gospodo narodni poslanici, u ime poslaničke grupe SRS podneo sam amandman na član 7. Predloga zakona o prevozu u drumskom saobraćaju i tražim da se član 7. briše. U obrazloženju koje smo dali, amandman proističe iz prethodnih podnetih amandmana na članove 4, 5. i 6. Predloga zakona. Dakle, praksa Vlade Republike Srbije koju vodi Vojislav Koštunica i na čijem čelu se nalazi DSS sa njenim koalicionim partnerima i na ovom primeru predloga dopune Zakona o prevozu u drumskom saobraćaju pokazala je građanima Srbije, a mi to pričamo za ovom govornicom zarad toga da građani Srbije moraju da čuju kakvi se zakoni donose u ovoj skupštini, a donose se zakoni koji idu na štetu građana Srbije, krajnje neprecizni, nekoncizni, zakoni na brzinu, kao što su doneti zakoni o javnim putevima, železnici, planiranju i izgradnji, gde nije postojala nikakva koncepcija, program itd. Znači, zakon koji je na snazi, koji je donet pre nekoliko meseci, kao što su rekle moje stranačke kolege, već današnji predlog, o kome raspravljamo, o dopuni tog važećeg Zakona o drumskom saobraćaju, govori o prirodi Vlade Republike Srbije koju vodi DSS i njeni koalicioni partneri na štetu građana Srbije. Da ste imali jasan program, vi biste pre nekoliko meseci, kada se raspravljalo o važećem zakonu koji ste izglasali u ovoj skupštini voljom vaše tesne većine, a nadamo se da ćete posle raspisivanja izbora i održanih izbora biti daleko od vlasti, jer ste počinili mnogo loših stvari za građane Srbije, samom činjenicom da nam stalno predlažete, kao što je moja koleginica za ovom govornicom rekla, neustavne zakone. Koje su posledice donošenja dopune Zakona o prevozu u drumskom saobraćaju, gde predviđate da se u kaznenim odredbama zakona menjaju neki članovi, dopunjuju na način koji vama odgovara i koji pokazuje prirodu vlasti DSS i G17 plus, kao i svih onih partija koje u Skupštini podržavaju vladajuću većinu. Dakle, ovaj predlog zakona o dopunama Zakona o prevozu u drumskom saobraćaju izglasaćete voljom većine, ali činjenica je da, kao što sam pomenuo, sve prethodne zakone koje ste donosili, hvalili ste se za ovom govornicom i u sredstvima javnog informisanja da je vaša vladajuća koalicija donela preko 200 zakona u protekle dve i po godine, a i na ovom zakonu, kao i na svim ostalim zakonima, pokazujete da ste te zakone donosili na brzinu, da Vlada Republike Srbije nije imala jasan koncept u zakonodavstvu, u bilo kojoj oblasti društvenog života u Republici Srbiji, što je bilo veoma važno. Kada ste pravili vladu morali ste da imate jasan program za sve oblasti i za zakonodavstvo, što očigledno niste. Neću se ponavljati, da ne pričam sve ono što su kolege iz SRS jasno i precizno rekle, ali to su rekli, kao što i ja govorim, zarad toga da građani Srbije čuju kakve vi predloge zakona ovde donosite. Ova dopuna zakona koju predlažete Narodnoj skupštini, a koju ćete voljom većine usvojiti, nije predlog koji će važeći zakon koji ste doneli pre osam meseci, popraviti. Taj zakon o prevozu u drumskom saobraćaju, koji je na snazi i ove dopune koje predlažete Narodnoj skupštini, u skladu su sa onim, kako ministar za kapitalne investicije, koji se ovde na primitivan način obraća narodnim poslanicima kada je prisutan u skupštini, ali to je odraz njegovog vaspitanja i njegovog načina ophođenja prema Narodnoj skupštini i narodnim poslanicima koji čine ovaj saziv. Prema tome, danas ovde nije prisutan ministar, a bio je dužan da bude u ovoj sali, da čuje sve primedbe na ovaj predlog dopune Zakona o prevozu u drumskom saobraćaju. To pokazuje svu prirodu vlasti koja vlada Republikom Srbijom. Isto tako, i broj poslanika vladajuće koalicije koji je sada prisutan u sali, govori o tome koliko su vama važni građani Srbije. Ono što SRS čini za ovom govornicom za građane Srbije, to je da ih uvek na vreme upozorava i da im skreće pažnju šta vi sve činite na njihovu štetu. Ono što mi očekujemo to je da će se što pre raspisati izbori za republički parlament i da ćete otići na smetlište istorije, svi vi koji činite ovu vladajuću koaliciju.
Reč ima poslanik Momir Marković.
Zahvaljujem, gospodine predsedavajući, zahvaljujem i na tome što ćete mi omogućiti da prekoračim bar jedan minut od vremena.
Nemojte da budete sigurni u to.
Dame i gospodo narodni poslanici, naravno da treba prihvatiti i ovaj amandman, kao i sve amandmane SRS, jer jedino tako će ovaj zakon ličiti na zakon, jedino tako će biti primenljiv i jedino tako neće biti na štetu građana. Obrazloženje koje je, po meni, nebulozno, zbog čega se amandman ne prihvata, kaže: "Amandman se ne prihvata iz razloga što se izricanje zaštitne mere oduzimanja vozila za izvršenje privrednog prestupa odnosi na preduzeće i druga pravna lica koja nelegalno obavljaju javni prevoz i prevoz za sopstvene potrebe, pa se stoga oduzeto vozilo ne može tretirati kao osnovno sredstvo za rad tih lica". Vi ste pravno lice, imate kiosk koji snabdevate svojim kombijem, zamoli vas komšija da mu preterate džak krompira, sretne vas inspektor, sviđa mu se vaše vozilo i onda ga oduzme privremeno, toliko privremeno dok se ne završi postupak, a postupak, hvala Bogu, gospodin Jojić vrlo dobro zna, može trajati i do 15-20 godina. Dok mi raspravljamo o sitnicama, državu opljačkaše do kostiju. Maločas sam pomenuo ono udruženo zločinačko preduzeće okupljeno oko Alibabine pećine, mislim na Predsedništvo Srbije, oko glavnog lopova, naravno, onog koji se predstavlja da je predsednik svih Srba, a zove se Boris – lopov, doduše, ovo mu je više zanimanje nego prezime, okupljeno oko njegovih doglavnika, poglavnika itd, zaključno sa onim Đilasom koji je nedavno unapređen zbog efikasnog rada, jer dok nije napravio šest miliona evra nije mogao da postane predsednik Gradskog odbora. U tom zločinačkom preduzeću su svi oni koje sam maločas nabrojao i svi su sa stranačkom legitimacijom koja ima žutu tačku, tj. sa legitimacijom DS. Da bi se uključio u lopovluk moraš prvo da budeš demokrata. Dobio sam još dva faksa od građana Srbije, pa bih da pročitam. Kaže ovako: "Obaveštavamo vas da je Srboljub Blagojević pre dve godine, kada je došao u Niš iz vojske, falsifikovao dokumenta. Po jednim papirima koje je poslala vojna ustanova na zahtev NIS-a, on je penzionisano vojno lice na radnom mestu – šef magacina goriva". Pošto je tamo radio sa kantama, kanisterima, eventualno sa buradima goriva, stekao je kvalifikaciju da dođe na mesto jednog od direktora NIS-a. Radio je čovek sa naftom. Naravno, morao je da ima člansku kartu DS. Ono što je najvažnije, da ne čitam sve ovo, kažem – on je jedan od učesnika u aferi "Trizon" i privođen u policiju. Pitam Jočića što ga pustiše kad ga privedoše? Da nije i on u međuvremenu otišao? Pitam što ne privedu i Vukčevića, Popovića, sve ostale koji su u ovom žutom udruženom zločinačkom preduzeću? Dame i gospodo narodni poslanici, državu pljačkaju, a mi raspravljamo o tome da li će neko prevesti dva džaka krompira. Mislim da je ovo srozavanje i to srozavanje ove institucije u prašinu. Predlažem da amandmane SRS usvojite, pa i ovaj ovakav zakon da vam prođe, ali verujte tovarite SRS veliko breme na leđa jer od septembra-oktobra mi ćemo morati sve te zakone da stavljamo van snage i da donosimo one koji će biti u interesu i u korist građana Srbije.
Hvala vam, gospodine Markoviću. O istom amandmanu, narodni poslanik Zoran Krasić, izvolite.
Ovim članom predlagač traži da se zakon dopuni članom 53b koji u suštini govori o ovlašćenjima ovog inspektora i kako on to treba da se stara o sprovođenju zaštitne mere oduzimanja vozila. To je bilo predmet prekršaja ili predmet privrednog prestupa. Međutim, ne bih sada da ponavljam argumentaciju od jutros u čemu se sve ogleda ta nezakonitost, ali malo da prokomentarišem neke stavove sa ove govornice. Rečeno je u osporavanju amandmana SRS da se zloupotrebljava ova govornica. Verovatno ovu govornicu mogu da zloupotrebe, ali članovi Vlade nikako ne mogu da je zloupotrebe jer nikada nisu ovde. Sada je problem u sledećem, za narod i državu je mnogo bolje kada ministri zloupotrebljavaju ovu govornicu, a ne ono što im ostane u zgradi Vlade, na ulici itd. I sledeći amandman je vrlo značajan, ali je u vezi sa članom 7. i ovim amandmanom. Vidite kako je to lepo osmišljeno. Smatrao sam da samo Ministarstvo finansija grabi ovim rigoroznim nadležnostima po sistemu "Milo – sablja", to je poznati način razmišljanja u Crnoj Gori. Stavi se na koleno ili na trupac, kokne i pravda je završena, kao ni onaj čvor koji nisu mogli da reše, uzmu mač i završe posao. E sad, nije problem u tome da li je oštar mač, da li je mač adekvatno sredstvo, nego u čijim je rukama. Pogledajte u članu 3. stav 3. – način oduzimanja, čuvanja i postupanja sa vozilom iz stava 2. ovog člana propisuje ministar. Znači, kada se donese ovaj zakon u roku od 30 dana doneće uputstvo, pravilnik i tu će biti propisano – inspektor je dužan kada zaustavi vozilo da kaže vozaču: dobar dan, dajte mi sada ugovor, dokaz da je uplaćeno, hvala, hajde da vidimo ovo drugo, dobro, u redu, sada na kraju gospodine, moram da vam kažem, izričem vam privremenu meru, oduzimam vam to, evo vam potvrda, i onda ministar koristeći svoja ovlašćenja, kaže – onda je inspektor dužan u zavisnosti od toga ako je prekoračena brzina za 20 km da skine prednje dve gume, ako je vozilo preopterećeno krompirom komšije koga je povezao, dužan je da blindira prtljažnik da se ne bi u budućnosti desilo da neko nelegalno stavi džak krompira. Sve je moguće u takvim uputstvima ovog ministra, s obzirom da on istrajava na političkoj sceni zahvaljujući jednoj rečenici i mentalnom stanju. Rečenica počinje rečju: "Problem", a mentalno stanje se definiše: "Dragi moji Čačani, morate da me izaberete za nešto jer treba onim mangupima u Beogradu da dođe neko vaš, predsednik i da on njima nanu naninu jer oni sve odvukoše tamo za Beograd", a on je u koaliciji sa ovima iz Beograda. Naravno, kada se istroši taj argument onda brže-bolje uzme se nešto što može da liči na tog ministra i stavi se da bude predsednik opštine Čačak. Ali, to je već prepoznatljivo, o tome ne treba mnogo ni pričati niti gubiti vreme. Šta je važno za ovaj trenutak? Za ovaj trenutak je važno da postoji jedan stil razmišljanja. Moguće da hipotetički to bude, o tome ću povodom sledećeg amandmana pošto vidim da se predsednik uznemirio.
Hvala vam. Da li još neko o ovom amandmanu želi reč? (Ne.) Na član 8. amandman je podneo poslanik Tihomir Đuričić. Vlada nije prihvatila amandman, a Zakonodavni odbor smatra da je pravno moguć. Da li neko želi reč? (Da.) Reč ima poslanik Zoran Krasić.
To je član 8, pretposlednji član ovog predloga zakona i ovim članom se kaže – propis iz člana 3. ovog zakona doneće se u roku od 30 dana od dana stupanja na snagu ovog zakona, a član 3. u stavu 2. ovlašćuje ministra za kapitalne investicije da on propiše način oduzimanja, čuvanja i postupanja sa vozilom iz stava 2. ovog člana. Znači, moguće je da gospodin ministar propiše tako, pa kaže: "Inspektor za drumski saobraćaj, koji je član te šifrovane stranke, kada privremeno oduzme vozilo ovlašćen je da ga stavi na korišćenje", to se može tretirati kao čuvanje, kao postupanje, znate mi imamo kategoriju i čuvara službenih stanova. To je Živković izmislio, sećate se kada je bio ministar policije pa nije znao kako, a on kaže – vama se dodeljuje ovaj stan, ali vi ste dužni da ga čuvate. Kako je moguće da ministar propiše oblik čuvanja privremeno oduzetog vozila tako što se da Nenadu Bogdanoviću da dopuni svoj vozni park, pa ako je u pitanju kombi-saobraćaj onda ide predsedniku poslaničke grupe koja je šifrovana, jer trenutno radi na kamionskim poslovima i formiranju preduzeća za kamionski transport. Sve ovo, predsedniče, pričam hipotetički, bez namere da pomenem ime, jer znate i sami da neka imena za živu glavu ne želim da uzmem u usta, a pogotovo u ruke te stvari, nego hipotetički pričam kako može da se protumači ovo ovlašćenje, a imajući u vidu mentalni sklop lica koje bi trebalo da se potpiše na kraju pravilnika ili uputstva, ova situacija je osnovano izvesna. Tako da, ako se oduzimaju kombići, ide predsedniku šifrovane poslaničke grupe, ako se uzimaju autobusi možemo tu da napravimo razliku do jednog sprata i preko jednog sprata. Ako je na dva sprata, može "Džoli turs", da bi se to kompletiralo, a ovo do jednog sprata za gradski saobraćaj kod Neše Bogdanovića, pa ćemo da vidimo da li će ona firma koja je bila sa SPO-om, "Lasta" itd, nije bitno, tu može da budeuzet u obzir i ovaj veliki menadžer Stanojević. Nešto se tu dešava sa šifrovanima na gradskom nivou, vidim da su te kadrovske promene vrlo značajne. Međutim, samo želim da skrenem pažnju da je nemoguće sakriti šta se dešava. Zašto? Jer, ja sam toliko primitivno prost kao čovek da mi uopšte u spašavanju Srbije i srpskih nacionalnih interesa i interesa građana Srbije ne smeta da preko noći stavim čarapu preko glave, preskočim se, uđem u poslaničke prostorije ili sedište neke stranke, pokupim dokumentaciju kako bi znao šta mi priprema ova koalicija koja radi za strance. Znači, ja sam vrlo opasan tip, dajte obezbeđenje vaše stranke. (Predsednik: I to je hipotetički je l' tako?) Gospodine Markoviću, nemate potrebe da se sekirate, samo obrazlažem da unapred znam kakav će biti podzakonski akt i da ne bi oni proganjali neke ljude unutar svojih stranaka, da prozivaju neke moje prijatelje iz tih stranaka, ljude sa kojima se družim. To u hodniku je jedna dimenzija političkog života koja održava naše lično stanje i kulturu ili nekulturu. Ja ovde izlažem politički stav i spašavam te ljude u svim strankama. Niko meni nije doušnik nego sam ja nasilnik, takva je slika. Ne želim da pokvarim tu sliku. Lepu ste sliku o meni stavili, znači da je sasvim moguće da preskočim i da se preko prozora na petom spratu ušunjam u prostorije neke političke stranke i skupim kompletnu dokumentaciju tako da im preventivno izbijem taj argument. Tako sam došao u posed ogromne količine dokumenata gde vidim kako moji politički oponenti razmišljaju. Da se vratim na ovo, nisam optužio gospodina ministra da je u koaliciji sa predsednikom šifrovane poslaničke grupe oko kamionskih poslova i oko ovih stvari. Rekao sam da hipotetički izvlačim neke zaključke, jer je to moguće, ako se vidi mentalna bliskost dva blistava uma koja na isti način razmišljaju. Ako čvor ne može da se razreši, onda može i sablja, može i nožić. Dalje, hipotetička situacija može da bude i ovakva, ukoliko se koriste vrlo dobri kamioni i imaju ono zeleno "L" za prevoz robe do mesta gde se na teritoriji opštine Pančevo priprema izgradnja, gospodine Jojiću, je l' beše krematorijum, tako piše u krivičnoj prijavi. Upozoravam gospodina koji donosi podzakonski akt da tako nešto posebno sankcioniše, takve stvari se nikada nisu dešavale u Srbiji, ta šifrovana stranka mora da vodi računa šta radi, jedanput su tog čoveka izbacili iz stranke, drugi put nisu, treći put ga brane, četvrti put on je njihov odbornik. Samo skrećem pažnju, s obzirom da pretežni uticaj na politiku Ministarstva za kapitalne investicije ima znameniti kadar u tom ministarstvu koje dolazi iz Pančeva i preventivno delujem da se taj vaš kadar ne uortači sa onim što pravi krematorijume, jer onda ćete biti kolateralna šteta, a znam pouzdano da Jočić to neće da dozvoli. On to neće dozvoliti, izgradnju krematorijuma i korišćenje kamiona za te svrhe, u to sam apsolutno siguran. Tražimo da se briše i ovaj član, jer niko razuman u ovoj sali, a i šire, a naročito oni koji pomno prate prenos, ne može da se ubedi u to da bi taj podzakonski akt bio normalan pravni akt. Jer, ako se oduzme vozilo u skladu sa diskrecionim ovlašćenjima koja su data ovim izmenama, ovom dopunom Zakona, nekom inspektoru, pa još ako se to zasoli nalogom – moraš to da isključiš, moraš da mu oduzmeš to vozilo, a naročito ako to počne rigorozno da se primenjuje prilikom organizacije i izbora, sledećih mitinga itd, stičem utisak da, ukoliko ne postoji dokaz da je opština Čačak, Niš ili neka druga opština platila unapred prevoz, njihovi simpatizeri radosni sa pljeskavicama, koka-kolama i pivom u autobusu ima da budu lepo prebačeni na mesto gde se organizuje koncert sa vatrometom. Ali, ovo je poruka ostalim prevoznicima – ne smete da vozite na mitinge i druge manifestacije pripadnike ostalih stranaka, jer se to ne uklapa u koncept Vlade koja je prepuna demokratskog kapaciteta, da putem dopunskih i naknadnih izbora promeni izbornu volju građana u lokalu. Toga smo svedoci svakodnevno. Znate i sami, verovatno ćemo doći u situaciju da kontrolišemo i da postavimo pitanje – da li te asfaltne baze kada se sele, odnosno da li ti kamioni kada prebacuju, imaju zaključene ugovore o prevozu i da li je unapred neko platio troškove prevoza. Hajde da vidimo kako bi izgledalo ovo što ste vi zamislili da može da uđe u ovaj zakon, kada bi to neko nezavisan primenio,. Samo bih vam skrenuo pažnju. Posle vas, neka dođe i neka nenarodna vlast, šta smatrate, da li oni imaju legitimitet da menjaju vaše propise koje hvalite, pa i ovaj i ovih 250 i više, što bi rekao gospodin Marković, najdemokratičnijih propisa koje je ljudski um mogao da zamisli. Šta mislite, kako bi taj propis primenjivala DS čije sprečavanje dolaska na vlast zdušno brani podrškom Vlade Vojislava Koštunice Socijalistička partija. Šta mislite, hipotetički, pu, pu, ne pomerio se, da se ne povrati nikada, dođe DS ponovo na vlast i kaže –nećemo da menjamo vaše propise koje ste doneli dok smo bili opravdano odsutni iz sale, mi ćemo te propise da primenjujemo. Šta mislite, kako će da prođu prevoznici? To je, gospodo, već viđeno. Nukleus takvog ponašanja je u Beogradu bio Vuk Drašković kada se dogovorio da pomeri Đinđića, da ukloni DS, preuzeo je kompletnu vlast i onda ste imali one igranke sa prevoznicima i one dogovore i primenu propisa. Uvek se onaj koji krši propis poziva na propis. Nikada onaj koji krši propise, koji pravi neku zloupotrebu, ne kaže – to sam ja tako uradio zato što sam hteo, nego uvek kaže – što vi mene napadate, to je u skladu sa zakonom. Pogledajte, član taj i taj, stav taj i taj dozvoljava to i to. Samo da vas upozorim, ako budete krenuli sa primenom ovog vašeg propisa kada ga budete izglasali, pozivam gospođu Vesnu Rakić-Vodinelić i ove velike dušebrižnike za ljudska prava, da ovo tumače kao sveti primer zbog koga bi mogao da se primeni njihov propis i da znate, ako ova slobodna zona, žuta zona preko puta, sa ovim što je u performansu da je Mišel Platini najbolji golman na kugli zemaljskoj, ako oni dođu, onda će Vesna Rakić, ne da vas lustrira, nego će sve da vas kastrira. U to budite apsolutno sigurni. Ovo su izrazi srpskog jezika, pri tom nijedan izraz nije bezobrazan. I izraz štrojenje je domaći, narodski, on se koristi u selima, veterinari kada idu nešto da rade, kažu – molim veterinara da dođe da mi uštroji vepra i to nije bezobrazan izraz. Čitajte malo rečnike, proverite to. Znači, ova vaša priča oko velikog demokratskog bloka je neodrživa. Sami nikako, a zajedno ne možete. Ako pravite ove propise, pa onda dođete u situaciju da uvek u drugom krugu morate da podržite nekoga, a radije bi ruku isekli nego da zaokružite broj ispred njegovog imena, znajte da će lustracija i ove kritike da budu prema vama, neće prema nama. Ne, nego će na bazi naših pozicija vas da osporavaju. Naše rečenice i naše sklopove ima da koriste kad budu na vlasti u borbi protiv vas koji ste doneli ovakav propis, jer, znate i sami, ima ona stara izreka – ničija nije gorela do zore i ima i ona, da parafraziram, Hegelova misao – sve što je propalo, ne treba da se žali za njim, jer je istorija i pokazala da je ono moralo da propadne i da nikako nije moglo da se zaštiti. Naravno, to sam malo parafrazirao. Pozivam poslanike i vlasti i opozicije, poslanike koji zastupaju građane Republike Srbije, preko kojih građani ostvaruju svoju suverenost koji mu Ustav garantuje, da se ovi amandmani usvoje, da se ovaj zakon ne usvoji, jer ovo je zakon kojim se normativno stvaraju mogućnosti da se zloupotrebe vrše što masovnije bez bilo kakvih posledica i primene ovog zakona, kako ste ga vi napisali. Plaše se ljudi koji se bave ovom delatnošću, ne zbog toga da li su nešto loše uradili ili da li su nešto uradili suprotno zakonu, nego zbog toga što ovo stoji kao velika opasnost da lice koje treba da primeni zakon, lice koje treba da postupi po uputstvu, pravilniku koji se donosi na bazi ovog člana o kome danas govorimo, na koji smo podneli ovaj amandman, da se stvara osnova za legalizovanu zloupotrebu, što znači da se širi strah. Verovatno ćemo posle promene vlasti u Republici Srbiji morati da donosimo zakon o oslobađanju građanina od straha koji je indukovan nastao dosmanlijskom vlašću od 5. oktobra. Na kraju, samo da vas podsetim na jednu stvar, čovek je stalno u evoluciji, u razvoju, ne valja kada su na vlasti oni kojima se mozak zakrči sa datumom – 5. oktobar. Samo da vas podsetim, Milošević je mrtav čovek, odavno ste vi na vlasti, već 6 godina, skoro 60%, ako se to uporedi u procentima, 1:0,6 – u takvom je odnosu ona vlast u odnosu na ovu demokratsku najbolju. Znači, vi ste već pola tog vremena istrošili, a bilo kakvo poređenje ove i neke prethodne vlasti, sada je već neumesno, a krunski dokaz je nesposobnost ove vlasti.
Hvala, gospodine Krasiću. Da li još neko želi reč? (Ne.) Jedna mala pouka, ako glasate protiv zakona, ne morate da glasate za amandmane, dovoljno je ovo prvo. Pošto smo završili pretres Predloga zakona u pojedinostima, zaključujem pretres Predloga zakona u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i celini. Prelazimo na 14. tačku dnevnog reda: – PREDLOG ZAKONA O RATIFIKACIJI UGOVORA O OSNIVANjU ENERGETSKE ZAJEDNICE IZMEĐU EVROPSKE ZAJEDNICE I REPUBLIKE ALBANIJE, REPUBLIKE BUGARSKE, BIH, REPUBLIKE HRVATSKE, BIVŠE JUGOSLOVENSKE REPUBLIKE MAKEDONIJE, REPUBLIKE CRNE GORE, RUMUNIJE, REPUBLIKE SRBIJE I PRIVREMENE MISIJE UJEDINjENIH NACIJA NA KOSOVU U SKLADU SA REZOLUCIJOM 1244 SAVETA BEZBEDNOSTI UJEDINjENIH NACIJA (pojedinosti) Primili ste amandmane koje su na Predlog zakona podneli narodni poslanici: Vjerica Radeta, Zoran Krasić, Nataša Jovanović i Momir Marković. Primili ste izveštaje Odbora za industriju i Zakonodavnog odbora, kao i mišljenje Vlade o podnetim amandmanima. Pošto je Narodna skupština obavila načelni pretres, saglasno članu 140. stav 3. Poslovnika Narodne skupštine, otvaram pretres Predloga zakona u pojedinostima. Na član 1. amandman je podnela poslanik Vjerica Radeta. Vlada i Odbor za industriju nisu prihvatili ovaj amandman. Zakonodavni odbor predlaže da se amandman odbije. Reč ima narodni poslanik Vjerica Radeta. Dužan sam jedno pojašnjenje. Dakle, pošto je počela sednica Vlade Srbije, gospodin Naumov se javio i obećao da onog časa kada se oslobodi svojih obaveza, stići će na sednicu, a istovremeno vas obaveštavam i čitamo da su amandmani dva puta razmotreni, a s tim, kakva su obrazloženja, to ćete vi najbolje obrazložiti sad.
Pošto imamo četiri amandmana na ovaj predlog zakona, mala je verovatnoća da će gospodin Naumov da stigne u međuvremenu, mora da je neka vanredna sednica Vlade i ako eventualno raspravljaju o ceni pšenice, onda to ima smisla, ali se bojim da ste vi, gospodine predsedniče dezinformisani, ali videćemo.
Molim vas, gospođo Radeta, zbog dostojanstva Skupštine, sigurno sam informisan i sigurno se, ako sam bio dovoljno jasan, ne raspravlja o ceni pšenice.
Vi ste malopre, kada ste govorili koji je zakon sada na dnevnom redu, vrlo nerazgovetno pročitali naziv zakona, ali to vam ne zameram, ja ću sada jasno i glasno da pročitam, naravno, radi javnosti, o čemu mi to u pojedinostima raspravljamo. Dakle, radi se o Predlogu zakona o ratifikaciji Ugovora o osnivanju energetske zajednice između Evropske zajednice i Republike Albanije, Republike Bugarske, Bosne i Hercegovine, Republike Hrvatske, Bivše jugoslovenske republike Makedonije, Republike Crne Gore, Rumunije, Republike Srbije i Privremene misije Ujedinjenih nacija na Kosovu u skladu sa Rezolucijom 1244 Saveta bezbednosti Ujedinjenih nacija. To je dakle taj predlog zakona o kojem mi raspravljamo u pojedinostima i prema kom su poslanici SRS izneli svoj stav tako što smo predložili da se svi članovi ovog predloga zakona brišu. Naravno, pošto će, pretpostavljam da će neko opet da komentariše, zlonamerno svakako, kako mi srpski radikali podnosimo amandmane gde kažemo da se briše, a iskoristiću priliku kada govorim o ovom amandmanu da kažem da mi Srpski radikali zapravo podnosimo amandmane koji mogu da se svrstaju u tri grupe. Jedna grupa su amandmani kada izražavamo svoj principijelni stav, kada mislimo da neki zakon uopšte ne sme da se nađe u pravnom prometu. Nemamo drugog načina kada su takvi zakoni u pitanju, nego da predložimo da se pojedinačno svaki član briše i usvajanjem takvih amandmana ne bi bilo ni tog zakona. Ne smemo da radimo drugačije, da predložimo zakon o stavljanju van snage tog zakona kada se eventualno usvoji, jer onda znamo sigurno da to nikada neće doći na dnevni red Skupštine, kao što nije došao nijedan predlog poslaničke grupe SRS u ovom sazivu, a bilo je mnogo predloga i još uvek ima mnogo predloga. Dakle, druga grupa naših amandmana su oni kada na određene članove zakona podnosimo amandmane sa nekim konkretnim rešenjima i to je kada imamo Vladin predlog zakona koji nije toliko loš da ne može amandmanima da se uredi, ali naravno, ni takve naše amandmane nikada predstavnici Vlade ne usvajaju. Imamo još jednu grupu amandmana, kada njima pokušavamo da predstavimo jedan potpuno nov koncept, odnosno koncept SRS, nekog zakona, a to je bilo juče kod Zakona o deviznom poslovanju, dakle, opet zato što se u ovom parlamentu ne omogućava da se raspravlja o predlozima najveće poslaničke grupe u parlamentu i onda mi na taj način koristimo Poslovnik koji ste usvojili i amandmanski reagujemo na Vladine predloge. Zašto mislimo da ne treba u pravnom prometu da postoji ovaj zakon i zašto predlažemo da se svi ovi amandmani brišu, odnosno članovi ovog predloga zakona. Znate, vrlo je indikativno, kako to da je Vlada Republike Srbije još 4. maja, a tada je usvojen ovaj predlog zakona, ove godine znala kakav će biti ishod referenduma u Crnoj Gori i to je nešto što mi iz SRS, za šta tražimo objašnjenje od nadležnog ministra kao predstavnika Vlade, tražili smo to i u načelnoj raspravi i nismo tada dobili odgovor, ali imamo vrlo interesantno pismeno mišljenje Vlade Republike Srbije zašto se odbija ovaj amandman i istovetan je tekst za sve ostale amandmane, jer su amandmani istovetni, tako da u tom smislu nije primedba na mišljenje Vlade nego na ono što je Vlada napisala, a napisala je – "Amandman se ne prihvata iz razloga što su multilateralni međunarodni ugovor, čija se ratifikacija predlaže, potpisali predstavnici nadležnih ministarstava za energetiku Republike Srbije i Republike Crne Gore, a na osnovu saglasnosti dobijene od Saveta ministara Srbije i Crne Gore". Znači, saglasnost su dobili tada, između ostalih, od Vuka Draškovića i Zorana Stankovića, zato što su oni još tada znali da će sedeti danas na sednici Vlade Republike Srbije kao građani koji nisu izabrani za ministre u ovom parlamentu, nisu mogli biti izabrani, jer nije rešeno ni prethodno pitanje, a to su izmene i dopune Zakona o Vladi i naravno mi o takvim stvarima ovde ne raspravljamo, nego raspravljamo o nekim potpuno sporednim stvarima. Vlada kaže dalje – ovakav pristup je usvojen iz razloga što Srbija i Crna Gora nisu imale nadležnost iz oblasti energetike, već je energetika u nadležnosti država članica koje imaju posebne zakone, kaže, što Srbija i Crna Gora nije imala nadležnosti (misli se na zajednicu, ali se piše samo Srbija i Crna Gora, kome je do formalnosti), već je energetika u nadležnosti država članica, koje imaju posebne zakone o energetici i prema tim zakonima one nezavisno osnivaju svoje energetske entitete. Šta su energetski entiteti? Ovo stvarno ne razumem. U zagradi kaže nezavisne regulatorne agencije, operatore prenosnog sistema, operatore distributivnog sistema, pa u skladu sa tim Republika Srbija i Republika Crna Gora su označene kao ugovorne strane u ovom ugovoru i imaju svoje predstavnike u organima zajednice predviđenim ugovorom. Brojni politički, ekonomski i pravni razlozi za ratifikaciju ovog ugovora i njegovom značenju za Republiku Srbiju sadržani su u obrazloženju Predloga zakona. Sadržani su bili i u onome što je ministar Naumov ovde govorio u svom kratkom obraćanju, kada je govorio o ovom zakonu i mnogo se hvalio ovim zakonom pre nego što je i došao Predlog zakona u skupštinsku proceduru. Sećam se da je negde u nekoj televizijskoj emisiji rekao kako je on srećan čovek, otprilike ovako, parafraziram, kako je on srećan čovek zato što baš njegovo Ministarstvo zaključuje prvi obavezujući ugovor sa EU i to je sada nama prvi korak ka EU. I onda u tom istom pojavljivanju u medijima ministar kaže: sada ćemo imati uslove da se cena električne energije poistoveti sa cenom u zemljama EU. To je zaista neverovatno i to je strašno. Dakle, da budemo srećni što smo baš u ovoj zajednici, zato što ćemo sada našim građanima da naplaćujemo struju po cenama zemalja EU,a naravno naši građani će i dalje biti otpuštani sa posla, i dalje će primati manje penzije, i dalje će raditi, pa vrlo često neće primati plate ili će primati neke minimalne zarade, i dalje Vlada neće voditi računa o otkupnoj ceni pšenice i ostalih poljoprivrednih proizvoda, pa će građani koji se tim poslom bave biti prinuđeni da ispod cene prodaju svoje proizvode ili da uništavaju voćnjake, kao što je to jedan seljak ovih dana uradio, voćnjak koji je vredan 10.000 evra – zapalio, zato što neće da dozvoli da ga država pravi budalom. Dakle, takve stvari se dešavaju u Srbiji, a ministar Naumov i Vlada Koštunica-Dulić su srećni što smo ušli u neki od tih sporazuma na nivou Evrope. Dakle, to stoji i u obrazloženju, govorio je to i ministar da je ovaj ugovor jedan od uslova za neke buduće ugovore sa EU. Kakvi će to sve uslovi biti, plašim se i da pomislim, a kamoli da izgovorim. Da li će jedan od tih uslova biti ono što Dinkić reče pre neki dan, da više građani ne treba da gaje iluziju da su Kosovo i Metohija u sastavu Republike Srbije, da treba da se pomirimo sa sudbinom da to više nije tako. Da li će i to biti jedan od uslova koji nas čeka ka EU? Već znamo ovaj čuveni uslov vezan za Haški tribunal, za hapšenje i privođenje Ratka Mladića u Hag. Naravno, nikome od zvaničnika u Srbiji nije palo na pamet da posle ovog sramnog čina koji se desio u Haškom tribunalu, kada je izrečena presuda Naseru Oriću, koji je dobio, da podsetim javnost, za onoliki masakr i zločine koji su dokazani nad Srbima, kaznu od dve godine, a u pritvoru u Haškom tribunalu bio tri godine. Znači, sada ima uslove da naplati pozamašnu sumu od te EU i UN, zato što je godinu dana više bio u pritvoru, a oni ne nadoknađuju štetu. Bogami, kada je Naser Orić u pitanju, Krasiću, biće tu štete. Naravno, ne pada im na pamet da nadoknade štetu Vojislavu Šešelju koji je već skoro četiri godine bez ikakvog osnova utamničen u Haškom tribunalu, nad kojim se krše sva moguća prava i to naravno ne interesuje nikoga u državi Srbiji. Da se vratim na ovo, vezano za presudu Naseru Oriću, pojavio se i Koštunica, pojavili se i neki ministri, pojavio se i Boris Tadić –lopov i svi su onako značajno rekli da je zaista strašno da je Naser Orić dobio tako malu kaznu. A onaj Zoran Stanković, onaj građanin koji je sada prisutan na sednici Vlade kaže da će da protestuje, jer je on podneo toliko dokaza koji nisu usvojeni, protiv Nasera Orića, a moje pitanje je kako mu to usvojiše, sve one dokaze protiv Srba, kako je te tako zdušno obrađivao da im je poverovao i Haški tribunal, a kako je šarlatanski obradio te protiv Orića da nikome u Haškom tribunalu nije palo na pamet da to prihvate kao ozbiljno. Naravno, kakav ministar Stanković, takav i odnos Haga prema Srbiji. Onda još kažu – jeste to strašno što se desilo sa presudom Nasera Orića, ali mi ipak moramo da nastavimo saradnju, da uhapsimo Ratka Mladića i onda najveći problem koji imaju Vojislav Koštunica i Boris Tadić u ovom momentu jeste, kažu – ko sad može da objasni građanima Srbije da Haški tribunal nije politička tvorevina, da Haški tribunal nije antisrpski sud, a ja ih pitam – odakle im moral i kome pada na pamet da više građane Srbije ubeđuju da to nije tako, kada je danas svima apsolutno jasno, zapravo većini je bilo odavno jasno, a danas čak i Koštunici i Tadiću je jasno da je to antisrpska tvorevina. Dakle, ovaj zakon ne treba prihvatiti, ne treba prihvatiti sve uslove EU, odnosno treba Vlada Srbije i vlast u Srbiji da znaju da je Srbija strateški interes EU i da mi nemamo ništa protiv da postanemo članica EU, ali ne prihvatanjem svih njihovih uslova, nego samo uz jedan jedini naš uslov, a uslov nas srpskih radikala jeste da nam EU garantuje Kosovo i Metohiju u sastavu Srbije. Uz taj uslov imaće našu saradnju i za ulazak u EU. Bez tog uslova nikada Srbija neće biti članica EU.
Da li još neka poslanička grupa želi reč o ovom amandmanu? (Ne.) Na član 2. amandman je podneo poslanik Zoran Krasić. Vlada i Odbor za industriju nisu prihvatili ovaj amandman. Zakonodavni odbor predlaže da se amandman odbije. Da li neko želi reč? (Da.) Reč ima poslanik Zoran Krasić.
Pošto smo u razvoju parlamentarizma i uopšte demokratije u Srbiji napredovali, sada smo došli u situaciju da Vlada ne može čak ni da zloupotrebi govornicu i vidite kako teče diskusija. Ovo ignorisanje uvek se vraća sa kamatom. Amandmanom sam predložio da se član 2. Predloga zakona briše, a to je član u kome se najavljuje da sledi engleska i srpska verzija ugovora o osnivanju energetske zajednice između Evropske zajednice i svih ovih država. Ugovor je na osnovu ovlašćenja, na osnovu zaključka Vlade Srbije od 13. oktobra 2005. godine. U ime Republike Srbije potpisao ga je ministar Naumov 25. oktobra 2005. godine u Atini i tada su Republika Srbija i Republika Crna Gora postali nezavisni međunarodno-pravno priznati subjektiviteti, odnosno tako su se predstavili. Moram da kažem da me to ne čudi jer u američkim planovima oni su 1992. godine izbegavali da kažu Savezna Republika Jugoslavija, nego su pisali Srbija i Crna Gora. Kako se došlo do tog međunarodno-pravno priznatog subjektiviteta, jer ipak je ovo međunarodni ugovor? Tako što je rečeno da energetika nije u nadležnosti državne zajednice nego republika i onaj ko je bio dužan da se trudi da makar glumi da na nivou državne zajednice postoji međunarodno-pravni subjektivitet, to je taj Sveto Marović i njegov savet, veće, ko zna šta je to više. Oni su dali jedno ovlašćenje, odnosno saglasnost da Republika Crna Gora i Republika Srbija samostalno guraju u ovom procesu, a on nije interkonekcija nego nešto mnogo ozbiljnije. Ovo je jedan problem koji se može tretirati pre svega sa tržišnih pozicija. Sada da građani Republike Srbije znaju ko određuje cenu električne energije, ko određuje kapacitete, ko vedri i oblači. Srpska verzija ovog ugovora, čitam samo poglavlja, Geografska oblast, pa onda nešto o energetici, nešto o zaštiti životne sredine, pa o konkurenciji, obnovljivim izvorima energije, o usaglašenosti sa opšte primenjivim standardima Evropske zajednice, prilagođavanje i razvoj, geografski obuhvat u okviru mehanizma za funkcionisanje tržišta mrežne energije, mehanizam za prenos mrežne energije na velike udaljenosti. Radi lakšeg praćenja ovog dela, gde god čitam ova poglavlja ne bi bilo loše, radi praktične primene, da se ide sa: Hamović, Lazarević i sl. Zatim, sigurnost snabdevanja građana energijom. Hamović je hteo da napravi ovde jednu berzu energenata u zgradi koja se zove "crvenkapica" na Novom Beogradu. Dalje, snabdevenost građana energijom. Da vidite kako ujedinjena električna i energetska osnova Evrope tretira građane. To će gospodin Naumov vrlo stručno da vam objasni dok peva u nekom horu. Pa onda imamo: harmonizaciju, obnovljive izvore energije i energetsku efikasnost, pa onda imamo stvaranje jedinstvenog tržišta energije, geografski obuhvat, unutrašnje tržište energije. Međunarodnim sporazumom se reguliše i unutrašnje tržište energije, zatim spoljna politika trgovine energijom, međusobna ispomoć u slučaju poremećaja, to bi mogli da prihvatimo, u svemu ovome to je jedini deo koji je potreban; pa institucije energetske zajednice. Sada imamo: ministarski savet, pa onda stalna grupa na visokom nivou i to će opet da bude visoki predstavnik; regulatorni odbor, forumi, sekretarijat, budžet, postupak donošenja odluka – opšte odredbe, mere na osnovu naslova II, mere na osnovu naslova III, pa IV, proceduralni akti, implementacija odluka i rešavanje sporova. To će ovi za evropsku, gde je otišla Ksenija, moći stručno da objasne. Onda: tumačenje, učesnici i posmatrači. Nadam se da Vilijam Voker neće ponovo da dođe. Inače, kad god je bio posmatrač tu je bilo krvi do kolena, taj glas ga bije još iz Južne Amerike od pre 25 godina. Rok važenja, izmene i pristupanje, završne i prelazne odredbe i na kraju, aneksi. Gospodo poslanici većine, podići ćete ruke ili ćetepritisnuti zeleno dugme vodeći računa da uvek tamo bude više od 50% od broja prisutnih, a verovatno će prilikom glasanja biti 127 da se ovo usvoji i to je evropski put. Ovo je evropski put nezavisne Srbije pre nego što je rasturena državna zajednica Srbija i Crna Gora. Energija, a naročito električna energija, postaje vrlo značajan proizvod, oduvek je bila značajna, ali postaje izuzetno značajna onog trenutka kada je pre 20 godina neko pametan došao do zaključka da se uskraćivanjem korišćenja nuklearne energije u mirnodopske svrhe pojedinim državama stvaraju monopoli električne energije kod bogatih. Ako se digne cena električne energije i izvozi na neka područja onda u razmeni razvijeni dobijaju sirovine, dobijaju za badava, a prodaju vrlo skupo svoj proizvod. Da je situacija ozbiljna najbolje pokazuje primer države Kalifornije. Malo-malo pa im se raspadne energetski sistem, onaj što je država pravila, onaj što su privatnici pravili. Trenutno je Srbija vrlo interesantna za strane investitore koji traže priključak kako da dođu do Ministarstva energetike da ponude svoje privatne programe iz oblasti energetike. Traže se lokacije, potoci, neke čuke gde bi se postavljale vetrenjače itd. Ima i nekih koji su voljni da iz Dunava vade ugalj i na licu mesta preko nekog kapaciteta od tog uglja proizvode neke derivate jer kretanje cena na naftnom tržištu sada čini tu proizvodnju isplativom. Da bi se to završilo, treba da se uđe u jedan sistem. To nije sistem interkonekcije, međusobne povezanosti, tehničke i tehnološke, da bi mogla struja da trči dalekovodima svih zemalja, da bi se javila na tržištu gde je manjak, a krenula sa dela teritorije gde se proizvodi u većim količinama nego što može da se potroši u toj zemlji. Razne kombinacije su u pitanju. Struja iz Republike Srpske struji prema Rumuniji gde se nalaze kombinati koji vrše preradu aluminijuma, a onda se po tri, četiri puta vrti i po tri, četiri puta zarađuje, tako da postoji veliki interes, bara je smanjena, krokodili su se namnožili, ali su i porasli i kada porastu traže mnogo više da jedu, ne mogu da se zadovolje sa jednim bikom nego je potreban čopor u istom trenutku. Građane Republike Srbije moram da upozorim da je ova vlada njih obradovala i činjenicom da pristupanjem ovom ugovoru mi preuzimamo obavezu da približno bude ista cena električne energije kao i na onim teritorijama i u državama koje slove da su bogate i gde postoji mogućnost da se plate ti veliki troškovi električne energije. Gospodine Zankov, zamolio bih vas da gospodina Markovića upozorite, pošto ću sada da postavim jedno poslaničko pitanje, naravno, ono je u potpunosti u skladu sa temom koja je na dnevnom redu. Samo da ispravim jednu grešku. U Statutu Haškog tribunala ne postoji mogućnost da se naknadi šteta licu koje je nezakonito uhapšeno i provelo neko vreme u pritvoru. Čak ni Savet bezbednosti nije hteo da dogradi Statut Haškog tribunala, a Teodor Meron je dva puta pokušavao to da uradi, tako da za ovih godinu dana, što je više ležao Naser Orić, nemojte da se sekirate, niko neće da mu plati naknadu štete. On je isplaćen odavno. On je ovo častio Haški tribunal i oprao svoju sudbinu. Moje pitanje glasi, zamolio bih građane koji prate ovaj prenos da ovo podele sa svojim komšijama, prijateljima, a oni koji imaju rođake u selima, pogotovo u onim zabačenim selima 30-40 kilometara, imamo tako razuđene opštine, mislim da i Kraljevo ima tako veliku disperziju. U tim našim selima, tzv. ruralnoj sredini, kako bi rekli ovi "evropejci", nalaze se seoska domaćinstva. Meni neće biti zamereno što ću da uzmem primer iz moje porodice. Moj stric je jedan od najmlađih ljudi u selu u okolini Prokuplja, na 30 kilometara, ima ih dvadesetak, a on ima 72 godine. Sam je, nema dece, žena mu je umrla. Nedavno je ostvario pravo na porodičnu penziju, 4,5 hiljade dinara dobija penziju. On je za prošli mesec potrošio 52 kilovata struje. Njemu tamo vodite i skupu i jeftinu, a ima samo jedan sat. Pitanje je da li je taj obračun tačan, ali ne pričam zbog obračuna. Kada se izračuna ta cena, to je 150 dinara. On ima fiksne troškove 163 dinara. Onda su tu došli i ovi Đelićevi porezi, 50 i nešto dinara, i on treba da plati 372 dinara. Međutim, tu nije cela zvrčka. On dobija i za TV 300 dinara, a TV ne može da gleda, jer ono što ima to je nekada bio TV, pre 20 i kusur godina mu je moj otac poklonio taj TV, tako da taj TV nikako ne radi, a i kada bi radio, morao bi da ima stabilizator, jer je tamo tako pao napon da je nemoguće gledati. Samo da vas podsetim, na pet kilometara u krug oko njegove kuće ne postoji živa duša. Takva je sudbina sa celim tim krajem pod Radan planinom. Nekada gde je bilo hiljadu ljudi sada je jedan, nekada gde je bilo 500 ljudi sada nema nijedan. Da li ova vlada Vojislava Koštunice razmišlja o tome da građane koji žive na tim teritorijama, a ta teritorija je vrlo značajna, jer oni za koje nas neki optužuju da širimo govor mržnje kada smo ih nazvali"šiptarski teroristi", doduše, sada su se popravili pa i oni koriste taj termin. Ako samo sa brda siđu 10 kilometara, imaju teritoriju na izvol'te. Ti ljudi, ni krivi ni dužni, još uvek živi, čuvaju tu teritoriju samim svojim prisustvom, ne mogu da obrade ništa. Verovatno je potrebno 15 dana da neko kojim slučajem zaluta i prođe pored njih da bi im rekao – dobar dan. Da li mislite njih da oslobodite obaveze plaćanja struje, a sav trošak da prebacite na ove koji žive ovde i koji mnogo zarađuju krađom od građana Republike Srbije? Da li imate neku državnu politiku u oblasti energetike, da ne pričam o putevima? Ranije su imali jednu vezu nedeljno, sada nemaju nijednu. Da li ste sve pustili na tržište, i ljudsku dušu, ljudske osećaje, srce i interese ovog naroda, ili mislite da vodite državnu politiku, pa da kažete – dajte, tamo ćemo da uložimo. Ne treba da ulažete u Kopaonik, on će sam da se obnovi zahvaljujući ovima koji mnogo imaju pa vole da se slikaju svake godine 15 dana na Kopaoniku, kako su oni "in", bili su tamo, a državne pare da ulažete u nerazvijena područja, da tamo pomognete da se napravi farma, da se napravi neka fabričica, da nešto krene, da se vrate ljudi u selo, jer su normalni samo oni koji žive u selu. Ili ćete još uvek da nam pričate pričice o EU, o Oli Renu, oli Solani, oli del Ponte, oli ovom, oli onom? Ako me niste razumeli, zamolio bih vas da posetite ta napuštena sela na teritoriji opštine Prokuplje. Slična je situacija i sa drugim selima. Možete da odete i u Surdulicu, na Vlasinsko jezero, Crnu Travu ili kod Milkovića u Trgovište, pa sa ovim predlozima zakona da ubedite one seljake koliko je to sve ispravno, dobro. Ako dobijete iskrenu podršku od njih, svaka vam čast. Okrenite se jednom da vodite politiku o građaninu, o njegovim potrebama, o njegovim interesima, a ne o ekspertima bez radnog staža, ne o onima koji jedva čekaju da napuste ovu zemlju. Samo da vas podsetim, mnogo više njih je pobeglo iz ove zemlje kad ste vi došli na vlast, a vi se borite za šengen, da što više njih ode. Ne sporim vam, to je vaša politika, samo vas upozoravam, ima ljudi koji žive u ovoj zemlji, koji žele da žive u ovoj zemlji, žele da umru u ovoj zemlji, ali žele da žive kao normalni ljudi i da znaju da ova država vodi računa o njima. Moje pitanje – neka mi neko iz Vlade Republike Srbije nađe formulu kako moj stric da plati struju.
Hvala, gospodine Krasiću. Služba Skupštine je zabeležila vaše pitanje i ono će preko Kabineta predsednika biti prosleđeno nadležnom ministarstvu Vlade Republike Srbije. Da li još neka poslanička grupa želi reč o ovom amandmanu? (Ne.) Na član 3. amandman je podnela poslanikNataša Jovanović. Vlada i Odbor za industriju nisu prihvatili ovaj amandman. Zakonodavni odbor predlaže da se amandman odbije. Reč ima narodni poslanik Nataša Jovanović.
Dame i gospodo narodni poslanici, mi srpski radikali dali smo obrazloženje na sve četiri tačke koje tražimo da se brišu iz predloženog teksta zakona, gde smo se začudili i zapitali ko je to u Vladi Republike Srbije znao još 4. maja da će da dođe do secesionističkog procesa u Republici Crnoj Gori i da će Milo Đukanović, uz pomoć svojih zapadnih mentora, pre svega šiptara organizovanih oko Mehmeda Badija, sa lažnim ličnim kartama i glasanjem ko zna kako, da obezbedi navodnu nezavisnost Crne Gore. Međutim, ako se vratimo malo unazad i pogledamo kako je tekla politika tzv. evropskih integracija, od usvajanja Beogradskog sporazuma, a kasnije Ustavne povelje sada već bivše državne zajednice Srbija i Crna Gora, onda možemo da vidimo kontinuitet u načinu vladavine Vojislava Koštunice, time i ministra Naumova, koji je u vreme dosovske vlasti i oligarha iz DS bio predsednik UO EPS i narodni poslanik DSS. Vi ste već tada znali, a mi smo se, kao nevešto, zapitali u obrazloženju ovog amandmana, da je opstanak državne zajednice Srbija i Crna Gora težak zbog toga što aktuelna vlast u Srbiji ništa nije učinila od tog perioda, na šta vas je onda sa ove skupštinske govornice upozoravao i dr Vojislav Šešelj, predsednik SRS, da će svaki dalji navodni napredak, a u stvari sve veća propast i jedne i druge republike članice tadašnje zajednice, da vodi u propast zbog toga što, sa ekonomskog i privrednog stanovišta, princip poslovanja po sistemu dvostrukog koloseka, na osnovu čega je i napisan ovaj sporazum tako da Crna Gora ima svoj put, a Srbija svoj, za koji ste vi znali od ranije, a ćutali ste i ništa niste preduzimali da se to spreči, nego ste na to pristali. Pa tako i u oblasti energije, odnosno elektroprivrede, snabdevanje države gasom, električnom energijom i kada pogledate, gde se mi danas kao zemlja nalazimo i čime se bave ne ove zemlje Jugoistočne Evrope koje su ovde nabrojane, nego velike države u svetu poput Ruske federacije, Kine i svih onih koji galopiraju ka većem privrednom razvoju i ekspanziji jer sve ono što oni mogu da urade za sve druge sa kojima u svetu sarađuju, onda je nepobitna činjenica da je energija pitanje budućnosti i da će svi sporazumi i svi, ne daj bože, sukobi u budućnosti da se dešavaju upravo oko energije i vode kao neophodnog resursa za razvoj čovečanstva, ali energije pre svega. Onda kada ste pristali na to i kada je ministar Naumov otišao da sklopi jedan ovakav deklarativni ugovor, što je sada zapravo predloženi zakon, trebalo je tada i vi iz ministarstva i Vojislav Koštunica da ih obavestite da dolazite kao predstavnici i on kao ministar iz duboko kriminalizovane zemlje, iz zemlje u kojoj je pre nešto više od godinu dana u ovoj zgradi Narodne skupštine, grupa poslanika na čelu sa gospodinom Aleksandrom Vučićem raspravljala o elektroenergetskoj mafiji, o Vuku Hamoviću i Vojinu Lazareviću, kumovima, dvojici i te kako bliskim prijateljima Mlađana Dinkića, ministra finansija, a u vreme dok su počinili, a i dan-danas to nesmetano rade i ovde i u Republici Srpskoj, pljačku države i naroda u smislu enormne zarade, na stotine miliona evra su pokrali putem prodaje odnosno preprodaje naše električne energije. Trebalo je onda to da svim ovim vašim potpisnicima sporazuma kažete i saopštite u Atini da bi oni znali sa kim imaju posla i da taj slučaj ne da nije razrešen nego da do dana današnjeg pred narodne poslanike nije stigao izveštaj o radu Anketnog odbora. Moram da vas podsetim na to, pretpostavljam da ste i vi koji se bavite oblašću energije, a zaposleni ste u ministarstvu Vlade Republike Srbije imali pred sobom čitav dijapazon raznoraznih likova koji su se pojavljivali i smenjivali optužujući jedni druge, ali nepobitne činjenice su da su Vuk Hamović i Vojin Lazarević elektroenergetska mafija koja hara sada intenzivno i po Republici Srpskoj. Hamović je ključna vest i ključna figura u informativnim emisijama Televizije Republike Srpske zato što je on tamo blizak saradnik Miloradu Dodiku, premijeru Republike Srpske, kao što je ovde blizak svim akterima iz vrha vlasti. I onda sve ovo što piše ovde je neobavezujuće, odnosno jednim potpisom jeste, ali građani Srbije od toga u pravom smislu reči ne mogu da imaju ništa. Trebalo je onda u startu da im kažete, kao i ministar Naumov, da niste sposobni da ispunite uslove iz ovog predloženog ugovora. Evo kako, čitaću vam samo neke od segmenata iz obrazloženja koje ste nam dali, na strani 70, to su vam drugi i četvrti pasus, a zatim šesti i početak sedmog, obavezujete se po svim tačkama, a njih je 87, ugovora objavljenog ovde na srpsko-engleskoj verziji, da ćete da učinite sve, a naročito Ministarstva finansija, rada, zapošljavanja i socijalne politike, zajedno sa Ministarstvom rudarstva, sve ono što potpisnici ovog sporazuma traže od vas, a to je da zbog srednjoročne potrebe dovođenja cene energije, posebno električne, na ekonomski nivo potrebe unutrašnje racionalizacije energetskih subjekata i unapređenje njihovih finansijskih preformansi, te podizanja njihove konkurentnosti na regionalnom, a zatim i širem evropskom tržištu, obezbedite tesnu saradnju sa ovim ministarstvima. Ta ministarstva, pre svega Ministarstvo finansija i Ministarstvo za rad i zapošljavanje i socijalne politike treba da izađu u javnost sa činjenicom da građani Srbije, konkretno evo u Kragujevcu to je prosek od preko 20.000 dinara duga po domaćinstvu za električnu energiju, koja je od dolaska ovih koji su nosioci nekih promena, u stvari uništavanje Srbije, od 5. oktobra do današnjeg dana poskupela 12 puta i najskuplju cenu kilovatsati električne energije imamo od svih ovih država potpisnica. Želela bih da nam ministar Naumov nešto objasni, i to je sada ujedno i moje poslaničko pitanje. Kako je u aprilu mesecu kroz povećanje cene električne energije došlo do promene tarifnog sistema i kako je u prvoj zoni, onoj gde je navodno najmanja potrošnja električne energije, oduzeto pravo da to bude do 600 kilovat-sati, a sada je do 300? Zašto je država Srbija toliko zadužena dala kontragarancije, to je takođe moje poslaničko pitanje, u proteklih nekoliko godina za remont elektroenergetskih postrojenja u Srbiji, kada se i dan-danas uz račun za struju naplaćuje remont EPS-a, ne mogu da znam tačno ali to je negde oko 100 dinara. Znači, to je inkorporisano uz ovaj račun ovako povećan za električnu energiju. I sada kažete, ratifikacija ugovora o osnivanju energetske zajednice, a potom i njegovo efikasno sprovođenje od ogromnog su značaja ne samo za uspeh reformi našeg energetskog sektora, nego je i njegovo funkcionisanje saglasno principima EU. Pa da li je princip EU da se pljačka i krade struja od građana Srbije? Gde su Vuk Hamović i Vojin Lazarević? Ovaj, kažem vam, svakoga dana kao da je premijer Republike Srpske daje izjave na svim televizijama, a naročito na nacionalnoj televiziji Republike Srpske. Da nisu možda pokrenute krivične prijave protiv njih na osnovu izveštaja gospodina Vučića i Anketnog odbora, o čemu vi onda pričate? Kakva pravda, kakva prava, kakva socijalna politika, kada ljudi, evo čuli ste malopre primer, i ne troše ili ne potroše gotovo ništa, a stiže im račun za tu struju. Sada, što je najveći cinizam u ovakvoj situaciji, kada Srbi na Kosovu i Metohiji nemaju mogućnost da imaju redovnu isporuku električne energije, naš poslanik Dragutin Perić je iz Gračanice, Srbi iz Gračanice su ove zime možda ukupno deset dana imali struju. Pitajte Srbe i u severnoj Kosovskoj Mitrovici koliko puta i koliko sati dnevno imaju struje. Ne smeju onima na brdu da isključe jer znaju šta će da im se desi, mislim ovi okupatori, a pitajte ostale građane Mitrovice. Šest sati ima, pa šest nema, pa sve tako kao da igraju bingo pa treba da pogađaju. Vi kažete da se smanji siromaštvo i da bude redovna snabdevenost električnom energijom. To da li će u budućnosti Srbija biti potpuno obezbeđena za snabdevanje gasom, pre svega ruskim gasom, zavisiće od pobede SRS, u to budite sigurni. Pobedom srpskih radikala i dolaskom gospodina Tomislava Nikolića na mesto premijera Republike Srbije ne samo da će još više projekata, poput izgradnje termoelektrane na gas od 609 miliona evra u Novom Sadu, lično njegovom zaslugom, biti napravljeno, nego zbog naših tradicionalno dobrih, mislim celokupnog srpskog naroda, ali pre svega naših odnosa sa Ruskom federacijom i sa njihovim vlastima, što negujemo za razliku od vas, nego vi samo kada vam se prohte i kada morate, učinićemo sve da u tom pogledu bar nikada nema zebnje za nas. Završiću, iako imam još malo vremena, da bi naš poslanik, kolega Mihajlović, poslanik SRS iz mesta gde Srbi najteže žive na Kosovu i Metohiji, Štrpce, ispričao kako se oni tretiraju kao napaćeni narod, kada je u pitanju protok električne energije i snabdevanje električnom energijom.
Hvala vam, gospođice Jovanović. Koliko sam shvatio, reč želi gospodin Mihajlović, o istom amandmanu. Izvolite.
Hvala. Dame i gospodo narodni poslanici, želim da vam ukažem, vama i celokupnoj javnosti Srbije, na nebrigu države Srbije kada je u pitanju južna srpska pokrajina Kosovo i Metohija. Šiptarske privremene institucije na Kosovu i Metohiji otimaju na sve moguće načine, a njima je sve dozvoljeno, sve ono što je srpsko a ima status državne, odnosno društvene imovine. Slučaj sa kojim ću vas sada upoznati govori o otimačini radne jedinice trafo-stanice Štrpce i šikaniranju zaposlenih radnika EPS-a koji su se usprotivili takvoj otimačini. Naravno, ne smatram da su ovaj ministar i njegovi saradnici odgovorni za to, ali Vlada jeste, jer se sve ovo dešavalo 2002. godine. O čemu se zapravo radi? Lizing-tim kao ogranak CIA-e zvanično zadužen za kontakte sa javnošću u saradnji sa KEK-om obrušio se na radnike EPS-a, zaposlene u trafo-stanici Štrpce, sa namerom da preuzmu kontrolu nad njom. Naravno, njihova misija ne bi bila uspešna da za svoje saradnike nisu uspeli da nađu visoko kooperativne Srbe, kako ih oni nazivaju, koji su im u toj nameri pomogli. Ja sam, naravno, pokriven papirima koji govore o tome. Ovo je zapisnik koji je sačinjen u policijskoj stanici Štrpce. Ako dozvoljavate, pročitaću vam. On upravo govori o tome. Kaže ovako: "Zapisnik sačinjen dana 08.01.2002. godine u policijskoj stanici u Štrpcu oko oduzimanja ključeva od trafo-stanice, upravne zgrade, lade "nive" i postojećeg inventara u objektu upravne zgrade, kao i trafo-stanice. Ključeve smo oduzeli od rukovodioca radne jedinice EPS-a Štrpce Gradoćević Stanka, poslovođe radne jedinice Mirković Stubiše i inženjera za energetiku Marković Bojana. Prilikom oduzimanja ključeva gore pomenutih, pokupili su lične stvari, kao i poslovne knjige EPS-a. Knjige za očitavanje stanja električnih brojila su ostale u kasi u upravnoj zgradi, kao i stari računi pre bombardovanja koji su upakovani i zapečaćeni. Prostorije su zaključane u 13,00 sati u prisustvu", ovo je bitna stvar, "narodnog poslanika u tzv. kosovskoj skupštini, Đorđević Sokola. Napomene radi, reč je o čoveku koji je potpredsednik opštinskog odbora DSS-a za opštinu Štrpce, a bio je nekad narodni poslanik u tzv. skupštini Kosova i bio je zamenik šefa poslaničke grupe koalicije Povratak, Rade Trajković", ovo sve ide pod znake navoda. Znači, njen zamenik. Onda su tu i potpisi ljudi koji su ispred UNMIK policije Štrpce, imena policajaca i na kraju – narodni poslanik u Skupštini Kosova, Đorđević Soko. Ako ste zainteresovani, mogu vam to dati. Našli su čoveka koji će biti novi upravnik trafo-stanice, njegovo ime je Zoran Stanojević, on je svoju kožu prodao za 310 evra, imamo papir koji govori o tome, našli su i devet njih koji su isto tako prodali kožu za nešto manje, 240 evra, da bi taj slučaj otimačine dobio legitimitet i legalitet. Novi upravnik KEK-ove trafo-stanice se dosetio da pozove sve predstavnike političkih stranaka na jedan zvanični sastanak, kome je prisustvovao i predstavnik CIA-e. Ovo je papir koji govori o tome. Naravno, tamo nije bilo predstavnika SRS, taman posla. Sve je ovo moglo da se spreči da je država Srbija bila više zainteresovana za prostore Kosova i Metohije, da zaštiti interese preostalih Srba tamo gde je moguće zaštititi ih, tamo gde Srbi još žive, nastanjuju te prostore. Ne mogu da kažem da se mogu zaštititi interesi države Srbije u Prizrenu, Peći, Đakovici, jer tamo nema ili gotovo da nema Srba, ali tamo gde ih ima može se, uz pomoć onih Srba, srpskih patriota koji žele da rade na tome. Još samo jedna rečenica. Ono što meni, kao Srbinu sa onih prostora, sa prostora Kosova i Metohije bode oči, to je, kaže – Predlog zakona o ratifikaciji Ugovora o osnivanju energetske zajednice između Evropske zajednice i republika u regionu, i kaže – Republike Srbije i Privremene misije UN na Kosovu. Molim vas, ako je moguće, pun naziv za Kosovo je Kosovo i Metohija, ovo je onaj naziv koji Šiptari zdušno guraju, guraju okupatori. Znači, pun naziv za južnu srpsku pokrajinu je Kosovo i Metohija. Hvala.
Hvala vama, gospodine Mihajloviću. Još neka poslanička grupa? (Ne.) Hvala. Na član 4. amandman je podneo poslanik Momir Marković. Vlada i Odbor za industriju nisu prihvatili ovaj amandman, a Zakonodavni odbor predlaže da se amandman odbije. Izvolite, gospodine Markoviću. Reč ima narodni poslanik Momir Marković.
Zahvaljujem. Dakle, ni danas nema obaveštenja za narodne poslanike, mogu odmah da krenem sa odbranom amandmana, je l' tako gospodine predsedniče? Hvala. Prvo ću pročitati ono o čemu danas raspravljamo. Zove se – Predlog zakona o ratifikaciji Ugovora o osnivanju energetske zajednice između Evropske zajednice i Republike Albanije, Republike Bugarske, Bosne i Hercegovine, Republike Hrvatske, Bivše jugoslovenske republike Makedonije, Republike Crne Gore, Rumunije, Republike Srbije i Privremene misije Ujedinjenih nacija na Kosovu u skladu sa Rezolucijom 1244 Saveta bezbednosti Ujedinjenih nacija. Prvo, gde je ovde Republika Srpska, ona ima posebnu elektroprivredu i mislim da je, ako je već trebalo da raspravljamo, i njeno ime trebalo da se nađe ovde, tim pre što oni koji se kriju iza ovoga, tu ne mislim na ministra, bar za njega do sada nemamo posebnu dokumentaciju, ne mislim na ovog ministra, ali mislim na onog ministra koji je bio pre ovog, dakle, na bivšeg ministra Novakovića koji je preispoljna lopuža,gomilu materijala je gospodin Aleksandar Vučić na Anketnom odboru pokazao, koji dokazuju sve lopovluke ministra Novakovića. Postavlja se, pored ovoga, i osnovno pitanje – zašto odvojeno Srbija od Crne Gore, ukoliko se radilo o Predlogu zakona koji je još u maju, i gde između Srbije i Crne Gore staviste u naslovu Rumuniju. Da li je Rumunija trebalo da bude tampon zona između Srbije i Crne Gore i u ovome. Drugo pitanje, zašto Srbija i Misija Ujedinjenih nacija ako je po Rezoluciji 1244 Kosovo i Metohija u sastavu Srbije i nije bilo nikakvih zakonskih opravdanja da se deo elektroenergetskog sistema iz elektroenergetskog sistema Srbije izuzme. Evo, narodni poslanik sa Kosova i Metohije je pokazao šta se dešava sa Elektroprivredom Srbije koja se nalazi na Kosovu i Metohiji i hoće li to Misija Ujedinjenih nacija da transportuje električnu energiju od našeg uglja proizvedenu na Kosovu i Metohiji, u našim elektranama, preko naše teritorije, da bi je prodavala širom Srbije. Kome ide taj novac? Kad se ratifikuju ovakvi međunarodni ugovori, onda se prvo mnogo vodi računa o tzv. principu korisnosti, potpisivanje ugovora mora da proizvede određenu korist za obe, sve tri ili koliko već strana potpisnika ugovora postoji. Postavlja se osnovno pitanje – ko će ovde imati tu korist? Hoće li Srbija imati korist i kolika će ta korist Srbije biti posle potpisivanja ugovora? Naravno da neće imati koristi. Koristi će imati neki građani Srbije, odabrani pojedinci, oni koji su govorili još 2000. godine – ako nas izaberete, pa dođemo na vlast, svi ćemo da živimo bolje. Građani Srbije im dali vlast i svi oni žive bolje. Kako žive građani Srbije, uopšte nije bitno, ovo je samo opaska. Termoelektrane koje je Srbija izgradila, jer su ogromna sredstva, gospodin Krasić je maločas rekao o potrebi ulaganja Srbije u nerazvijena područja. Vratite se u period kada je Srbija ogromna sredstva izdvajala za nedovoljno razvijena područja i Kosovo i Metohiju. Prema tome, svaki kamen koji je ugrađen, svaka cigla, svaki bager koji je kupljen, kupljen je parama iz Srbije, svaki površinski kop koji je otvoren, otvoren je parama iz Srbije. Naravno, dame i gospodo narodni poslanici, da će transport, odnosno ovim ugovorom će se omogućiti transport energije, a pre svega se misli na električnu energiju, dalekovodima kroz Srbiju, energija koja će biti proizvedena, recimo na Kosovu, pa transportovana kroz Srbiju, jer su Lazarević i Hamović i ostala mafija iz žutog preduzeća zakupili kapacitete, pa da li će od ostatka kapaciteta imati mogućnost da električnom energijom snabde građane Srbije, nebitno je, jer su oni zakupili kapacitete da transportuju struju. Sada pljačkaju građane Republike Srpske praveći tamo nešto, u stvari otimajući crno ispod nokata od Srba iz Republike Srpske, pa ćemo onda doći u situaciju, dame i gospodo narodni poslanici, kao pre Anketnog odbora koji je vodio gospodin Aleksandar Vučić kada su nam ubacivali u sistem količine, pa su naši elektroenergetski resursi morali da budu zatvarani, čak i Hidroelektrana Perućac ispuštala vodu da bi primala količinu koju su uvezli Hamović i Lazarević, a onda kada je Srbiji bilo najgušće, kada je bila nestašica električne energije, onda su povlačili tu količinu energije iz sistema. Naravno, uz debele provizije se to radilo, naravno, elektroenergetskoj mafiji po Srbiji. I danas će nam se to desiti, i sutra posle potpisivanja, posle ratifikacije ovog sporazuma, samo što ćemo pružiti mogućnost da iz više izvora mogu da uvoze struju, onda kada je svi okolo imaju i u više zemalja da izvezu struju, kada je svi okolo nemaju. Dame i gospodo narodni poslanici, svaka država ima mafiju, a ovde mafija ima državu, tu je suština i tu je problem. Kada smo već kod onoga što se zove elektroprivreda da postavim poslaničko pitanje Vladi Republike Srbije. Zašto već tri godine građani srpske nacionalnosti na Kosovu i Metohiji imaju po dva, tri ili četiri sata dnevno struju, šta je Vlada Srbije učinila da tim ljudima pomogne, jer da se razumemo, kako nam stric narodnog poslanika Krasića čuva onu teritoriju tamo u Prokuplju, tako nam Srbi, građani srpske nacionalnosti na Kosovu i Metohiji čuvaju Kosovo i Metohiju i dok je njih tamo, Kosovo i Metohija će biti srpsko. Mi njih dovodimo u situaciju da tri sata dnevno imaju struju, ne mi, ali zahvaljujući ležernosti i neažurnosti ove vlade, zahvaljujući tome što ova vlada ne sme da pogleda popreko predstavnike Evropske zajednice, to je ta Evropa u koju ćete da nas uvedete. Naravno uvešćete nas kada nam oduzmu Kosovo i Metohiju. U ime SRS, sada kažem, ukoliko ne zaustavite otimačinu Kosova i Metohije u Evropsku zajednicu bez Kosova i Metohije niti imamo potrebe da ulazimo, niti nam takva Evropska zajednica treba. Dame i gospodo narodni poslanici, ovo je još jedan vid gde se mafije, elektroenergetske mafije, udružuju okolo i sada traže puteve da rade ljudi posao. Sve do kraja, čitajući ovaj materijal, mislio sam da će i posle ovoga naša mafija ostati sirota, pa će sama morati da se snalazi, a ovo je način da se udruži, da otvore državne kapacitete da švercuju svoju struju. Pošto se radi o energetici, ponavljam, postavljam poslaničko pitanje ministru Jočiću, kada će ministar Jočić da pohapsi, odnosno njegova služba, ministarstvo kojim on rukovodi, ove koji su umešani u aferu "Trizon", i dan danas drže NIS, a kada će uhapsiti Željka Popovića, Srđana Mihajlovića, Smiljanu Cvikić, doduše, onda će Lazarević i Hamović morati da nađu nekoga da zaposle da privremeno obavlja poslove u NIS-u, dok se ona ne vrati iz pritvora, ukoliko bude uhapšena. Kada će uhapsiti Srboljuba Blagojevića, sve one koji su do guše u aferi "Trizon". Dakle, 27 miliona evra je žuto preduzeće, ovi demokratori preko puta, kleptokrate, na ovaj način oteli od građana Srbije, a pitanje je koliko je puta još po 27 miliona evra uzeto a da ih nisu uhvatili. Dame i gospodo narodni poslanici, predlažem da se amandman na član 4. u danu za glasanje usvoji i da Skupština ovaj zakon ne ratifikuje.
Hvala, gospodine Markoviću. Pošto smo završili pretres Predloga zakona u pojedinostima, zaključujem pretres Predloga zakona u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini. Pre nego što pređemo na sledeću tačku, po Poslovniku, narodni poslanik Vjerica Radeta.
Po Poslovniku, član 225. i 226. koji se odnosi na to da narodni poslanik ima pravo da bude obavešten o svim pitanjima potrebnim za vršenje funkcije narodnog poslanika i da ne citiram ovaj član 226. jer suština je ista. Prvo, dakle, nije odgovorio gospodin predsednik Aleksandru Vučiću na pitanje od pre tri dana kako je to Trizon, Tadićev finansijer, nestao iz Okružnog suda u Novom Sadu sa 27 miliona evra, nije poslaničko pitanje bilo, nego je tražio gospodin Vučić da kao narodni poslanik dobije od predsednika parlamenta to obaveštenje, a nije dobio do danas. Znači, kako je taj Tadićev Trizon izneo 27 miliona evra opljačkanih od NIS-a? Pitam danas gospodina predsednika, odnosno, najpre ga upozoravam, da ga njegove bivše stranačke kolege očigledno obmanjuju, jer kada sam juče i prekjuče, ne samo ja, nego i neki poslanici SRS, pitala gde je ministar Mlađan Dinkić, kada smo raspravljali o predlozima zakona gde je on bio ovlašćeni predstavnik Vlade, gospodine Markoviću, rekli ste da je otišao u Irsku. Ako je to tačno, onda pitam, odnosno ovo što ću da kažem je još jedan dokaz koliko je neophodno da ministri ovde sede kada se raspravlja o njihovim predlozima, da je danas ovde bio Velja Ilić, kada je trebalo da bude, onda bih njega pitala, ako je tačno da je Dinkić tada otišao u Irsku, zašto mu nije dozvolio da u Irsku leti sa aerodroma "Nikola Tesla", nego je jadan Mlađan Dinkić morao da ide u Dubrovnik, da sa Ćilipa leti u Irsku, jer danas pročitasmo u novinama – Dinkićev auto zapaljen kod hotela "Neptun" u Dubrovniku. Dakle, gospodine Markoviću, znam da vi to niste rekli zlonamerno, ali ste obmanuti od strane vaših bivših stranačkih kolega, pa ste vi onda obmanuli narodne poslanike i naravno građane Srbije. Građani Srbije misle da je Mlađan Dinkić otišao službeno u Irsku, a Mlađan Dinkić otišao u Dubrovnik, pa da li će sa Ćilipa da odleti u Irsku, ko zna gde, čovek pun para, Trizon nestao, otišlo 27 miliona evra Srbije, ukradenih od građana, iz NIS-a. Dakle, mnogo pitanja, a odgovora nema i očekujem, gospodine predsedniče, ako u ovom momentu nemate odgovor da saznate i da i mene i moje kolege iz SRS koji takođe jedva čekaju odgovor, obavestite zašto Dinkić u Irsku ne leti sa aerodroma "Nikola Tesla", nego sa Ćilipa, zašto treba najpre malo da se odmori dok ovde Narodna skupština radi i to da se odmara u Dubrovniku, a da laže narodne poslanike i građane Srbije da je u Irskoj?
Hvala, gospođo Radeta. Kao predsednik Narodne skupštine uvek ću isključivo davati informacije, ne ono što piše po novinama, niti ono što je dostupno drugim državnim službama ili drugim nivoima. Zato ću, shodno Poslovniku, uvek proslediti poslaničko pitanje i tražiti da odgovor stigne. U odnosu na to saznao sam da je postojalo pitanje, mislio sam da je retorsko da odgovori predsednik parlamenta povodom novinskih natpisa oko kojih se komentarisalo, pa je bilo i izvinjavanja poslanika koji su iznosili argumente, jer su se novinski natpisi razlikovali povodom činjenice da je u toku, mislim suđenje za prevaru, tako nešto je bilo, za prevarne radnje, govorim samo o informacijama koje su meni dostupne i koje sam video takođe preko novina, jedan od aktera tokom samog suđenja u Novom Sadu, nestao iz sudnice. U odnosu na to, kada budemo imali činjenice, one će biti dobijene od nadležnih, biće prosleđene poslanicima. Takođe, dao sam obaveštenje da je predsednik Skupštine, i to je bilo na sednici Skupštine po zahtevu koji je bio poznat, za boravak ministra finansija u Irskoj, rekao sam da ga nećemo čekati, nego će Skupština raditi svoj posao. U odnosu na to, ja ne znam ko je kojim putem rekao, niti nameravam time da se bavim. Ako postoji poslaničko pitanje, naravno da ćemo proveriti sakog aerodroma, gde, gde se ko zadržavao, ali je svakako izvesno da je ministar finansija boravio u Irskoj i o tome sam dobio službenu belešku, ali nisam u mogućnosti da je ovde interpretiram, jer je to službena beleška. (Zoran Krasić sa mesta: Po Poslovniku.) Izvolite. Mislio sam nešto drugo. Video sam da se javljate, mislio sam da ste vi već spremni da se uključite u diskusiju. Nisam znao da je po Poslovniku. Izvinite, molim vas. Video sam da se javio gospodin Momir. Izvolite, gospodine Krasiću.
Prvo ste mi klimali glavom da ste videli, da ćete da mi date, pa ste onda okrenuli, naravno. Koristim isti pravni osnov kao gospođa Vjerica Radeta. Da bih vama uskratio neprijatnosti koje bi mogli da imate zbog pitanja i načina na koji se tretiralo do malopre da je to pitanje postavljeno i da ćete da nas obavestite o tome. Znači, spašavajući vas od nekih političkih problema, u ime SRS postavljam sledeće pitanje i upućujem ga ministru Jočiću i ministru Stojkoviću. Molim vas, u našoj praksi izuzetno su retki slučajevi da okrivljeni, osumnjičeni, optuženi, pobegne iz zgrade suda tokom postupka. To su izuzetni slučajevi. U tom smislu, postavljam pitanje ovoj dvojici ministara da odgovore kako je to bilo moguće, ko je to organizovao, ko snosi odgovornost, kakve su konsekvence posle toga? Da li je neko podneo ostavku, da li se protiv omogućavanja bekstva vodi postupak protiv nekoga i još sve to u kontekstu teških duševnih patnji, kojima je bio izložen predsednik Republike Srbije Boris Tadić kada je čuo da je glavni finansijer demokratskog kokusa osumnjičen, te se osnovano izražava sumnja da je upotrebio svoje nadaleko čuveno lično obezbeđenje kada je sprečio atentat od strane opet onog irskog setera iz kola američke ambasade, te je zloupotrebio možda svoju funkciju predsednika Republike i omogućio imunitet osumnjičenom da se prebaci u inostranstvo, a kako smo danas videli u novinama zamračen je dosta, te se u tom kontekstu sasvim osnovano sumnja da je baza da se jataci nalaze u Dubrovniku, da je to prebačeno vozilima Ministarstva finansija i da je neko neoprezno zapalio vozilo Ministarstva finansija, te tako poremetio ovoj vladi dobre, tople odnose sa onom tamo vladom. Ne smete vi da narušavate taj red na Balkanu. Zbog osnovane sumnje da se nekim kriminalnim delatnostima koje se dešavaju, a pokrivaju navodno državnim poslovima, ne dovodeći u pitanje vaš integritet, s obzirom da ste ovde više puta rekli da ste naredili ministru da ide u Irsku, tražimo od nadležnih državnih organa kompletnu informaciju, jer to želimo da zloupotrebimo, s obzirom da se radi o velikom kapacitetu demokratskog bloka.
U skladu sa članom 198, pošto sam dozvolio poslaničko pitanje, ono će biti u skladu sa stavom 2. ovog člana na osnovu stenograma jasno formulisano, jer je to preduslov i u odnosu na to sutra pre podne ćete proveriti da li je to tako formulisano pitanje koje ste želeli da bude postavljeno. Prelazimo na 15. tačku dnevnog reda: – PREDLOG ZAKONA O DAVANjU GARANCIJE REPUBLIKE SRBIJE NEMAČKOJ FINANSIJSKOJ ORGANIZACIJI KFW PO ZADUŽENjU JP "ELEKTROPRIVREDA SRBIJE" (REHABILITACIJA HIDROELEKTRANE BAJINA BAŠTA) (pojedinosti) Primili ste amandman koji je na Predlog zakona podneo narodni poslanik Zlatan Jovanović. Primili ste mišljenje Vlade o podnetom amandmanu. Primili ste izveštaje Odbora za finansije i Zakonodavnog odbora. Pošto je Narodna skupština obavila načelni pretres, saglasno članu 140. stav 3. Poslovnika Narodne skupštine, otvaram pretres Predloga zakona u pojedinostima. Na član 4. amandman je podneo poslanik Zlatan Jovanović. Vlada i Odbor za finansije nisu prihvatili ovaj amandman, a Zakonodavni odbor predlaže da se amandman odbije. Reč ima narodni poslanik Veroljub Arsić.
Dame i gospodo poslanici, kao što ste čuli reč je o davanju zajma i to baš, gle čuda, Hidroelektrani Bajina Bašta. Sve one koje služi pamćenje, ta hidroelektrana je u onoj čuvenoj aferi oko uvoza struje morala da pusti sva polja, da isprazni akumulaciju, zato što su dva lopova htela da zarade novac. Znači, tada smo bili prinuđeni da uvozimo struju koja je bila namenjena Bosni i Hercegovini, koja je odbila da tu struju primi, koja je bila ugovorena i onda se našlo rešenje da gospoda Vuk Hamović i Vojin Lazarević ne bi štetili, odnosno ne bi pretrpeli određene troškove i gubitke, to prevale na EPS. Uvezena je struja koja nama uopšte nije bila potrebna, koju u tom trenutku potrošači nisu mogli, imajući u vidu i domaće kapacitete, da potroše. Previše je skupo bilo zaustavljati termoelektrane zbog toga i došlo se do rešenja da se otvore prelivna polja na Hidroelektrani Bajina Bašta. Doduše, Đerdap niste smeli da dirate tada, jer to je ipak međunarodna hidroelektrana, morali biste možda posle da plaćate penale rumunskoj strani, pa se došlo do ovakvog rešenja. Sada zadužujete građane Republike Srbije i elektroprivredu za rehabilitaciju sistema Hidroelektrane Bajina Bašta. Čak je ovde bilo i poslanika koji su izlazili za ovu govornicu, pričali kako treba da svoje elektroenergetske sisteme modernizujemo, da ih bolje opremimo, davaće više električne energije, biće pouzdaniji u radu itd. Sada se postavlja pitanje, kada se čita Predlog zakona o davanju garancije Republike Srbije za rehabilitaciju Hidroelektrane Bajina Bašta, da li je baš sve to tako. Sada se kaže u članu 1. – "Republika Srbija preuzima obavezu da kao garant izmiri obaveze JP "Elektroprivreda Srbije" po zaduženju nemačke finansijske organizacije KFW, u iznosu do 30 miliona evra". Evo još jedne sličnosti, ovaj Tadićev prijatelj ukrade ni manje, ni više nego 27, pa možda nismo ni morali da zadužujemo građane Srbije nego Borisove prijatelje da zatvaramo i od njih naplaćujemo odštetu. Po vama je bolje da to plate građani Srbije nego prijatelji lopovskog bloka okupljeni oko Borisa Tadića. Član 2. – garanciju iz člana 1. ovog zakona Republika Srbija daje nemačkoj finansijskoj organizaciji na ime obaveze iz Ugovora o zajmu između KFW i Elektroprivrede Srbije Beograd, rehabilitacija Hidroelektrane Bajina Bašta, zaključenog 9. septembra 2005. godine u Beogradu. U članu 3. kaže se: "Otplatu zajma vrši JP "Elektroprivreda Srbije" na račun KFW-a, u evrima. Sredstva za otplatu zajma obezbediće Zajmoprimac, iz sopstvenih prihoda. Zajmoprimac je dužan da sredstva za otplatu zajma obezbeđuje prema planu otplate za svaku povučenu tranšu, u iznosu koji uključuje glavnicu, proviziju na nepovučeni deo zajma, troškove garantovanja i prateće troškove". Znači, jedna klasična garancija, kontragarancija, ništa naročito. Sredstva su opredeljena za nekakvu rehabilitaciju, doduše postavlja se pitanje šta je to rehabilitacija. Da je rekonstrukcija, modernizacija, to je već nešto drugo, znamo o čemu se radi. Rehabilitacija, da li je tamo bilo nekih lomova ili ćete da rehabilitujete neke kadrove, recimo u slučaju Kljajević itd, da platite nekog advokata, nekog stručnjaka iz oblasti rehabilitacije itd. Već član 4. odstupa od jedne klasične garancije i dovodi u pitanje za šta su ova sredstva opredeljena, pa se kaže u članu 4. –"Zajmoprimac je dužan da za svrhu raspodele povoljnih kamatnih uslova zajma vrši uplate godišnjih iznosa, u dinarskoj protivvrednosti, na preostali iznos zajma, u skladu sa Ugovorom iz člana 2. ovog zakona". Pročitali smo član 2, ništa naročito. Znači, zajmoprimac uplaćuje sredstva na osnovu nekog ugovora onome od koga je dobio sredstva. U sledećem stavu kaže se: "Zajmoprimac je dužan da vrši uplate sredstava iz stava 1. ovog člana u budžetski fond za finansiranje primarnih ekoloških mera u sektoru energetike, kojim će upravljati ministarstvo nadležno za poslove rudarstva i energetike". Sada neka neko objasni kome se daje ovaj novac, neka mi neko objasni da li je to stvarno novac namenjen za Hidroelektranu Bajina Bašta, da li je stvarno namenjen Elektroprivredi Srbije za nekakvu rehabilitaciju ili da možda obezbedite 30 miliona evra za Trizona, da se čovek razduži na neki način itd. Dalje: "Sredstva budžetskog fonda iz stava 2. ovog člana koristiće se za finansiranje primarnih ekoloških mera u sektoru energetike, uključujući i mere energetske efikasnosti, koje će se bliže definisati sporazumom zaključenim između Garanta", znači Republike Srbije, "preko ministarstva nadležnog za poslove rudarstva i energetike i Zajmoprimca". Znači, nama sledi neki aneks ugovora, neki sporazum. Šta ste onda to zaključivali 9. septembra 2005. godine i zašto za posao koji nije završen tražite da vam Skupština Srbije da unapred garanciju na neviđeno. Dalje, koje su to primarne ekološke mere u sektoru energetike? Da li ćete možda da poribljujete veštačko jezero? Šta ćete da radite sa tim novcem? Razumeo bih da je u pitanju neka termoelektrana, ili ne daj bože, nuklearna termoelektrana, ali ne mogu da razumem kada je u pitanju najobičnija hidroelektrana. Dođe tu doduše do nekih manjih poremećaja, klimatskih itd, ali nema štetnih emisija, gasova, čestica. Koje to ekološke mere planirate da sprovodite na Hidroelektrani Bajina Bašta? Dalje, postavlja se pitanje, zašto jednostavno taj fond Ministarstva energetike nije zaključio sam ugovor sa tom Nemačkom finansijskom organizacijom i od nas tražio davanje te garancije. Posebno je zanimljivo objašnjenje Vlade Republike Srbije zašto ne prihvata ovaj amandman, pa se kaže: "Odredbama člana 4. Predloga zakona predviđa se obaveza JP "Elektroprivreda Srbije", kao Zajmoprimca, u vezi sa učešćem u posebnom fondu u skladu sa članom 11. Ugovora o zajmu". Mislim da ste onda, gospodo iz Vlade Republike Srbije, Narodnoj skupštini morali da date taj ugovor. Izgleda da ovde nije cilj rehabilitacija, kako vi to kažete ili modernizacija sistema Hidroelektrane Bajina Bašta, nego će novac da bude trošen na ko zna kakve ekološke mere, verovatno će neka kuća, kao što je to bio Trizon, da radi određene procene, uticaj na životnu sredinu, projekte, analize i za to da naplati od građana Srbije 30 miliona evra, ni manje, ni više. Dalje, ovde se JP "Elektroprivreda Srbije", zašto je na taj način osmišljeno, ovde je u pitanju samo najobičnija finansijska konstrukcija kako da se zaobiđe zajmodavac, a to je da je EPS kreditno sposobna, ovaj vaš fond nije, pa ste pod nekakvim izgovorom da su povoljnije kamatne stope i uslovi, novac prebacili u fond daleko od očiju Skupštine Srbije i od narodnih poslanika, pa i od JP "EPS". Sada pozivam narodne poslanike da glasaju za ovaj amandman koji je podneo Zlatan Jovanović, pogotovo iz razloga da se sredstva koja su potrebna za revitalizaciju našeg energetskog sistema naplate od Vuka Hamovića i Vojina Lazarevića i žutog preduzeća koje je ta sredstva iz ovakvih mutnih radnji steklo.
Izvolite, narodni poslanik Zoran Krasić. Preostalo vreme po amandmanu je tri minuta, a preostalo vreme do 14 časova je dva minuta.
Gospodine predsedniče, neću da cepidlačim oko vremena, pošto sam izuzetno precizan, a to što ste vi možda matematiku učili kod tvorca neke nove teorije, to je vaš rizik. Nego, koga nema, da ga ne diramo. Što ga više diraš, više smrdi. Da, građani Srbije vrlo dobro znaju o čemu se radi. Kondoliza Rajs je radila u jednoj energetskoj firmi, Ričard Holbruk takođe, Cimerman takođe. Svi oni koji poslednjih 10-15 godina vode američku administraciju potiču izvorno iz oblasti energetike. Dik Čejni, takođe iz oblasti energetike, ovi Bušovi, oba iz oblasti energetike. Jedino kod nas Boki nije iz energetike i on hvata priključak za energetiku. Da li je Trizon, da li je utikač, da li je lap-top ne znam, hvata se priključak sa energetikom. Šta je problem ovog predloga zakona? Gospodine Markoviću, problem je taj što obrazloženje nije kvalitetno. Da vas podsetim, a znam da vi dobro pamtite sve što se nalazi na sednicama Narodne skupštine, ovo je bilo na dnevnom redu sednice Skupštine državne zajednice Srbija i Crna Gora. Srbija i Crna Gora je dala garanciju, a od Republike Srbije je tražena kontragarancija, pa je onda nemački partner rekao – nisam nešto siguran u tu državnu zajednicu, hajde da vratimo na Republiku Srbiju, da ona da garanciju. Ovo je bilo dva puta na dnevnom redu Narodne skupštine i oba puta je povučeno.
Kad ste već tražili obaveštenje, ovo je druga takva kontragarancija. Ne povučena, nego je u međuvremenu jednom povučena, jednom je vraćena, pa je usvojena, a ovo je druga. Dakle, samo niste obratili pažnju na redosled, ali ste u osnovi u pravu.
Ja sam uvek u pravu, gospodine Markoviću, jer nikada ništa ne pričam bez veze, nego se lepo informišem. Jedno je bilo vezano za "Tamnavu", a drugo je vezano za ovo. Samo sam proveravao vaše pamćenje, da li ste zapamtili sve što je bilo na dnevnom redu, s obzirom da je bilo 250 zakona, a to ni kompjuter ne može da popamti više. Gospodo poslanici, ovde je problem što se ne zna čiji su ovih 30 miliona, da li oni postoje ili su fiktivni i ko treba da obezbedi stratešku poziciju. Gospodin Naumov, kad nešto dozvoli da se radi, da li on ili preko nekoga, kaže – kako da ne, on je svoja sredstva plasirao preko te finansijske organizacije, pa su došla ovde, pa smo se mi rehabilitovali. Sada imamo nove izraze. Pratite ono – stanje puteva, pa kaže – ovaj se put rekonstruiše, ovaj se gradi, a ovaj se rehabilituje. Ovde se sada rehabilituje "Bajina Bašta". Ne znam, nije Zlatan ovde, verovatno su svi koji rade u Elektrani "Bajina Bašta" polomili noge, pa sada idu kod fizioterapeuta da im namesti noge, da se rehabilituje nešto. Gospodo poslanici, na ovaj način se peru pare, obezbeđuje strateška pozicija, a one koji su to osmislili nikada javnost neće da vidi. Da se sada vratim na početak, pošto imam još dve sekunde. Američku administraciju vodi energetski lobi u poslednjih 15 godina. Mi imamo problem što bi neki naši ovde hteli da budu lobi, a nemaju pojma šta je energetika, tako da kod nas ne vlada ni Boris, iz ove slobodne zone preko puta Narodne skupštine, ne vlada ni ovo "žuto" – stavi tačku na pljačku, nego vladaju oni iz senke koji su zainteresovani za energetiku. Onda nije ni čudo što imamo član 4. sa ovakvim tekstom koji niko živi ne bi mogao da objasni, a verovatno da je Naumov tu, on bi tu procenio nešto na svoj uobičajeni način. Inače, mnogo se razlikuje kakav je bio poslanik od ovoga kakav je ministar.
Još neka poslanička grupa? (Ne.) Pošto smo završili pretres Predloga zakona u pojedinostima, zaključujem pretres Predloga zakona u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i celini. Prelazimo na 17. tačku dnevnog reda: – PREDLOG ZAKONA O PRESTANKU VAŽENjA ZAKONA O OSNIVANjU NOVINSKO-IZDAVAČKE USTANOVE "BRATSTVO" (pojedinosti) Pošto je Narodna skupština obavila načelni pretres, saglasno članu 140. stav 3. Poslovnika, otvaram pretres Predloga zakona u pojedinostima. Pošto na Predlog zakona nisu podneti amandmani, zaključujem pretres Predloga zakona u pojedinostima. Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu i u celini. Poštovani narodni poslanici, pošto je Narodna skupština obavila raspravu o svim tačkama dnevnog reda, na osnovu člana 85. stav 3. Poslovnika Narodne skupštine, određujem petak, 14. jul 2006. godine, u 10,00 časova, kao dan za glasanje o svim tačkama dnevnog reda sednice Trećeg vanrednog zasedanja Narodne skupštine Republike Srbije u 2006. godini. Nadam se da ćete u međuvremenu, posle dugih obaveza, naći način i da malo predahnete posle ovako napornog rada. Hvala vam svima na odgovornom radu. Doviđenja i prijatno. Poštovane dame i gospodo narodni poslanici, dobar dan, nastavljamo rad Trećeg vanrednog zasedanja Narodne skupštine Republike Srbije u 2006. godini. Na osnovu službene evidencije o prisutnosti narodnih poslanika, konstatujem da sednici prisustvuje 100 narodnih poslanika, ali radi utvrđivanja broja narodnih poslanika u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Primenom elektronskog sistema za glasanje utvrđeno je da je u sali prisutno 97 narodnih poslanika, to znači da je prisutna najmanje jedna trećina narodnih poslanika, te da možemo da otpočnemo sa radnim danom. Obaveštavamo vas da je sprečen da sednici prisustvuje narodni poslanik Živojin Stefanović. Dobili smo predlog za stavljanje na dnevni red koji razmatra Administrativni odbor, vezano za imunitet. Zato molim da Administrativni odbor sada, u 10,15 časova nastavi rad, a da Zakonodavni u 10,45 časova u maloj sali takođe održi sednicu. Glasanju ćemo pristupiti, da budemo tolerantni, da ljudi ne bi sedeli, u 11,30 časova. Hvala najlepše. Dakle, odmah nastavak Administrativnog odbora u 10,15 časova, gde je jedna tačka koja se tiče imuniteta, pa ćemo morati da glasamo o njenom uvrštenju danas. Hvala vam.